Бош сахифа > Янгиликлар > Эзгулик ва бунёдкорлик харитаси\n07.01.2021. Президент Шавкат Мирзиёевнинг Мурожаатномасини ўқиб…\n2020 йил ҳақида ўйлаганимда ёдимга ўтган асрнинг 66-йили тушади. Ўша йили Тошкентда даҳшатли зилзила юз берганида, биз ҳали йигирмага ҳам кирмаган ёш йигитлар эдик. Боз устига, ҳали Иккинчи жаҳон урушининг аламли хотираларининг ҳовури босилмаган, уруш кулфати одамлар юз-у кўзидан кўтарилмаган кезлар…\n2020 йилда халқимиз кўлами жиҳатдан ўша таҳликали, ўтмишимизда оғриқли из қолдирган ситамгир хотиралардан қолишмайдиган тақдир билан яна рўбарў бўлди: жаҳонни қамраб олган пандемия ва икки техноген фалокат…\nЎзим гувоҳ бўлган бу икки ҳаётий ҳодиса халқимиз, миллатимиз кечмиши, бугуни ва эртаси ҳақидаги менинг тасаввурларимни аниқ ва собит бир мезонга кўтаради: миллатимиз буюк ва қудратли, матонатли ва яратувчи, дунё саҳнасида мудом ўз сўзини айтиб келаётган улуғ бир миллатдир. Ҳа, кучли халқларгина буюк тарих ярата олади. Ёки, аксинча, бир ёзувчи келтирганидек, фақат қулларнинггина тарихи бўлмайди…\nПрезидентимиз Мурожаатномасини тинглаб менда шу ва шу каби бошқа яна бир қанча мулоҳазалар туғилдики, уларни Сиз билан ўртоқлашишни лозим кўрдим…\nМиллий жамиятимизда ва янги давлатчилигимиз ҳаётида сарлавҳага айланган «Янги Ўзбекистон» истилоҳи бир атама ўлароқ бошқа, биз кўрган сиёсий ва мафкуралашган шиор ва чақириқларга қараганда хийла самимийроқ кўринади менга.\nНегаки, у табиий бир жараён туфайли, очиқроғи, зарурат туфайли пайдо бўлган «сифат феномени»дир. Эҳтимол, бунинг сабабларини чорак асрлик турғунлик ва «ёпиқ» сиёсат замиридан излаш керак бўлар. Ҳеч кимни камситмаган, ўтмишга тош отмаган ҳолда айтиш мумкинки, мамлакатнинг фавқулодда очилиши, ички ва ташқи сиёсат траекторияларининг ўзгариши инқилобий даражада бир тўлқин ҳосил қилдики, у биз ҳатто кўникиб қолган кўпдан-кўп қарашларни, стереотипларни «увалантириб» юборди. Ва жамият ҳамда сиёсий ҳаётдаги шу эврилишлар янги қарашлар, ислоҳотлар, янгича яшаш ва меҳнат қилиш иштиёқи ўлароқ янги форматга ўтишга чоғланган ислоҳотларимизни номлашни тақозо этди, десам хато қилмаган бўламан.\nБиз мамлакатимизда бўлаётган ўзгаришлар ҳақида кўп гапираётирмиз. Аммо аксарият воизларимизнинг «нутқ»ларини эшитсангиз, аслида уларнинг ўзи бугунги ўзгаришлар ҳақида аниқ тасаввурга эга эмаслигини сезиб қоласиз. Тасаввурнинг етишмаслиги эса баъзиларимизни яна эски замонларнинг мумтоз усули – «ура-ура», «яшасин-яшасин» каби кампаниябозликлар сари бошламоқда.\nБиз сиёсатчи ва мафкурачиларнинг кўпчилигимиз эса оёғимизга ўтган асрнинг 70 йилларида илиб олган чориғимизни судраб «эски касал»имиз «хуруж»и домида қолдик. Замон ўзгарганини, дунё янгиланганини, кўз олдимизда авлодлар алмашинуви кечганини пайқамадик.\nПрезидент бошлаган ишлар, амалга ошираётган буюк ташаббусларни илғамадик. Ва айнан мана шу қусурларимиз жамият тафаккури ўзгаришини мудом ортга суриб келаётган омилларнинг асосийси бўлса, ажаб эмас.\nМурожаатномада эътиборимни тортган нарса шу бўлдики, Президент илк иш бошлаган кунлардаги сиёсий ракурс ўзгармаган. Жамиятдаги энг оғриқли нуқталаримиз – таълим, тиббиёт, илм-фан соҳаси ва камбағалликни қисқартириш, суд-ҳуқуқ, иқтисодиётни диверсификациялаш ва ташқи сиёсатдаги ислоҳотларни изчил амалга ошириш мудом мамлакат истиқболини белгиловчи асосий омиллар ўлароқ қаралаётгани сиёсий ироданинг метинлигини, бошланган ишлар аввалбошдан пухта ўйланганини, муҳим асосларга эга эканини англатади. Қолаверса, бу ишонч ва қатъият ҳаракатларнинг жамият қатламларига сингиб, одамларимиз қалбида алангаланиб, катта илҳомбахш кучга айланаётгани билан ғоятда аҳамиятлидир.\nБугун мен ишонаманки, одамларимиз ўз тасаввурларида давлат ҳақидаги тушунчасини ўзгартира бошлади. Бу Мирзиёев сиёсатидаги энг катта ютуқлардан биридир.\nШу дамда Лотин Америкаси адабиётининг йирик вакили Габриэль Гарсиа Маркеснинг бир гапи эсимга тушмоқда: «Мени ишонтиринг дунёни ўзгартириб юбораман».\nЁшлар муаммолари эса барчамиз англаб турганимиздек, бу ўй-ташвишлардан кескин фарқ қилади. Бу кўпчилик ҳолларда глобал дунёда кечаётган ўзгаришлар, юқорида айтганимиздек, ҳаётимиздаги авлодлар алмашинуви билан боғлиқ омилларни, қолаверса, жамиятдаги тектоник ва шу билан бирга яратувчилик манбаи бўлган демографик «ўсувчанлик»ни тўғри парвариш этиш, эл-юртига садоқатли, қудратли ва илмли авлодни вояга етказишни ўз ичига олади.\nҲақиқатан ҳам, 2020 йил оғир келди. Коронавирус пандемияси халқимизни ҳам, давлатни ҳам жиддий синовдан ўтказди. Ҳозир пандемиянинг оғир асоратлари ҳақида эмас, бир жиҳат ҳақида тўхталиб ўтмоқчи эдим. Бу – оқилона сиёсат – Шавкат Мирзиёевнинг узоқни кўра билиш қобилияти, Миллат ва Ватанга бўлган чин ва самимий муҳаббати ҳақида.\nОчиғи, вирус қутурган, халқ таҳликага тушган кезларда мен Мирзиёевнинг нигоҳида улуғ бир дардни – «халқ қайғуси»ни кўрдим. Тез-тез ўтказилаётган видеоселектор йиғилишларида асосий эътиборни пандемия вазиятларидан бошлар эди. Кўплаб қарорлар қабул қилди. Ва шунда англаб етдимки, давлат раҳбарининг хаёли мудом шунда бўлди – эл саломатлигини асраш, имкони борича, пандемияни йўқотишларсиз ўтказиш…\nАммо иқтисодиёт араваси ҳам тўхтаб қолмаслиги керак эди. Бир нафас ҳаракатсиз қолган иқтисодиётнинг истиқболда оғир депсинишлари бўлиши аниқ. Бу йўлда Шавкат Мирзиёев ўзига хос услубни қўллади – ҳар қандай шароитда ҳам иқтисодий таназзулга йўл қўймаслик.\n«Бошқа томондан олиб қараганда, коронавирус эпидемияси ички эмас, балки глобал миқёсдаги халқаро ҳодисадир. У глобал миқёсдаги инқирозни, хусусан, глобал иқтисодий инқирозни келтириб чиқарди, – деб ёзади UzAnalytics сайтида сиёсатшунослик фанлари доктори, Москва давлат халқаро муносабатлар институти ва Миллий тадқиқот университети «Олий иқтисодиёт мактаби» профессори Андрей Казанцев. – Шу нуқтаи назардан, Ўзбекистондаги вазият ўзига хос бўлиб чиқди, чунки бу ерда коронавирус инқирози аввалги йиллари бошланган яна бир жараён билан «кесишди». Ушбу жараён – Президент Шавкат Мирзиёев бошлаган иқтисодий ислоҳотларнинг изчил давом этишидир. Менимча, Ўзбекистонда юз бераётган ўзгаришлар ташқаридан яхшироқ кўринади ва республика аҳолиси ушбу ислоҳотлар натижаларига етарлича баҳо бера олмаслиги мумкин. Аммо макростатистикага эътибор қаратсак, бу ислоҳотлар сезиларли иқтисодий ўсишга олиб келаётгани яққол кўзга ташланади….»\nПрезидентнинг Мурожаатномасини тинглар эканман, пандемия шароитида ҳам халқ дарди, одамларнинг манфаатини асосий мезонга кўтариш сиёсатини янада тўлиқроқ англаб етдим.\nМана қаранг, пандемия оқибатларини юмшатиш ва бартараф этиш учун давлат томонидан жами 82 триллион сўмлик комплекс чора-тадбирлар амалга оширилди. Бу жараёнда хорижда бўлган ватандошларимиз ҳам ўз ҳолига ташлаб қўйилмади. Уларни ватанга қайтариш, зарур бўлса, кўмак кўрсатиш чоралари кўриш алоҳида эътиборда бўлди.\nАслида бу ниҳоятда оғир жараён эди. Ахир ўтган қарийб ўттиз йилда элдошларимиз ночорликдан тақдирини бошқа юртларда кўриш, иш топиш илинжида ватанни маълум муддатга тарк этишга кўникиб улгурган, тирикчилик важидан миллионлаб юртдошларимиз хориж тупроғида юрарди. Бундай шароитда қандай йўл тутмоқ жоиз?\nБунга ҳам хориждан назар ташласак.\nАндрей Казанцев айни шу жиҳат ҳақида қуйидагича ёзади:\n«Пандемия инқирози Россиядаги муҳожирлар ҳолати кескин ўзгаришига олиб келди. Маълумки, Ўзбекистон Россияга энг кўп меҳнат муҳожирини юборадиган Марказий Осиё мамлакати ҳисобланади. Россияда 2020 йили меҳнат муҳожирлари сони икки баравар камайди. Бундан ташқари, буларнинг бари катта муаммолар билан бирга юз берди. Чунки, аэропортлар мамлакатдан чиқиб кета олмаётган одамлар билан тўла эди. Ўзбекистон ҳукумати ўз фуқароларига ёрдам беришга ҳаракат қилди. Шу ўринда бир ҳолатга эътибор бериш керакки, кўплаб бошқа давлатлар мухожир фуқароларини деярли ташлаб қўйди. Аммо Тошкент бундай йўл тутмади».\nМен Шавкат Миромонович давлат раҳбари бўлиб иш бошлаганда кўпчилик хорижлик таҳлилчиларнинг «Мирзиёевга қийин бўлади, унга оғир сиёсий мерос қолди» деган гапларини очиғи, унча тушунмаганман.\nТўғриси, кўпчилигимиз бўлаётган ўзгаришлар, янгиланишлар моҳиятини тўлиқ англаб етмаётирмиз. Ва бу ҳолат кўпчилик ҳолларда кўз ўнгимизда Ўзбекистон бир суверен давлат сифатида тамоман янги қиёфага ўтаётганини, том маънода Янги Ўзбекистон шаклланаётганини тушуниб олишимизга монелик қилаётгандай…\nБугун шундай замон бўлдики, ҳамма сўз айтиб бировни ҳайрон қолдиришга, фавқулодда «замонамиз қаҳрамони»га айланиб шуҳрат тўнини кийишга ўранишга иштиёқманд. Ҳамма «ҳақиқатгўй», ҳамма «юртпарвар», «элпарвар» ва «адолатпарвар»… Ора-сира ўзига шу майдон, эркин сўз айтиш имконини бериб қўйган давлатга ҳам шох ташлаб қўяди. Бундан сал илгарироқ шу гапларни ёза олармидинг, дейдиган одам йўқ. «Янги Ўзбекистоннинг нимаси янги» дея тажанглик қиладиганлар ҳам бор. Ичиқоралик билан барчасини инкор этишга уринадиганлар ҳам. Қалбдаги хусумат, сохта обрў топишга бўлган тийиқсиз иштиёқ ва одамда малол қўзғовчи даволар билан тўйинган кибр бундайларни ҳар кўйга солади. Бир томондан бу – «тўйдирганнинг қорнига…» деган халқ маталини ҳам эсга солади.\nЛекин нима бўлганда ҳам, ўйлаб кўрайлик-чи, сўнгги пайтларда ижтимоий-сиёсий ҳаётимизнинг мазмун-моҳиятини очиб берадиган бир истилоҳ ўлароқ янгиланишларнинг лейтмотивига айланиб улгурган «Янги Ўзбекистон» атамаси бизга нимани англатади? Уни ушлаб турган устунлар нима, нималар уни таниб олишимизга, англашимизга кўмаклашади? Ёки у ҳақиқатан ҳам баъзи «дўст»ларимиз иддао қилишаётганидек шунчаки ялтироқ бир гапми? Мана шуни аниқлаб олиш бугуннинг энг муҳим масалаларидан бири.\nАввало, гапни жамиятда содир бўлаётган маънавий янгиланишлар, «музлатилган» идентитет – ўзликни англаш, танитиш борасида ташланган дадил қадамлардан бошласам тўғри бўлади, деб ўйлайман. Зотан, жамиятнинг миллийлашуви биз учун кўп нарсани англатади. Ўтган 25 йиллик мустақиллик даври гарчи биз учун постколониал ўтиш даври ҳисобланса-да, миллий жабҳада биз орзу қилган, кутган натижаларни бермади. Давлат ва жамият орасида шундай бир қутбланиш ҳосил бўлдики, бу ҳаётда гибрид-дурагай ва айни пайтда миллийлик даъвосидаги неоколониал маданий мафкурани шакллантирди. Унга кўра тарих «чегараланди», миллий манфаатлар, маданий ҳис-туйғулар сиёсийлаштирилди.\nВа бу, ўйлайманки, давлатнинг, жамиятнинг тўлақонли миллийлаша олмаганининг асосий сабабларидан биридир. Бундай тутум эса жамиятни мураккаб колониал, постколониал ва деколониал учбурчак ичида эканини «таъминлади». Жамиятда миллий тафаккур, умуминсоний зеҳният, тил, санъат ва маданий қадриятларга қарашларнинг сиёсийлашуви ва ҳаддан зиёд мафкуралашгани миллий руҳнинг сўнишига олиб келди. Бугун мен баъзи аёнларимизнинг тушуниксиз матнларини эшитиб ёки ўқиб кўп ҳам ҳайрон қолмайман. Негаки, у аввал ўрисча фикрлаб кейин нутқини давлат тилида баён этади. Аслида бу биз, тарихи бир неча минг йилларга борадиган буюк тилнинг бугунги ворислари учун жуда уятли, йўқ, шармандали ҳол, албатта. Тарихга қарашимиз, ўзликни англаш ва тан олиш борасида ҳам биз эски ақидаларга узоқ йиллар «содиқ»лигимизни намоён этиб келдик.\nМиллатимиз буюк, тарихимиз ҳеч бир халққа насиб қилмаган шонли ўтмишга эга. Мавриди келганда бу борадаги баъзи мулоҳазаларимни айтмоқчиман. Зотан, бу бизнинг ўзлигимизни белгиловчи, аслида биз ким эканимизга ҳаққоний баҳо берувчи муҳим бир омил – тарих илми ва унга бизнинг ёндашувимиз масаласидир. Кечагача шонли тарихимизни кимлар ёзиб келгани ва бизга қандай ўргатганини ҳаммамиз яхши биламиз. Улар бир нарсани ўйлашган эди. Ўтмишидан узилган, юлиб олинган миллат худди етимдай қулфеъл бўлади. Маълум маънода бу самара ҳам берди.\nБугун ҳам ҳар мақомга йўрғалаётган, ул ё бул маданиятга ҳавасманд боқаётган, ўтмишга мағзава ағдараётган тўдалар борлиги ўша сиёсат таъсири, дейиш мумкин. Лекин тарихий далил шундайки, бизнинг тарихимиз жуда кўҳна ва шу адоғи кўринмас мозий ландшафтида товланиб турган марваридлар бевосита бизга ҳам тегишлидир. Тарихда сўнмас из қолдирган, бироқ биз узоқ йиллар тайсаллаб, ўзимизни четга тортиб, бегонасираб келган умумтуркийлар яратган тарих, маданият ва тамаддунлар, бир сўз билан айтганда, беназир маданий ва илмий мерос, ҳеч шубҳасиз, бизга ҳам тегишлидир.\n«Модомики, айни пайтда Туркия «туркий дунё» номи билан ҳамкорлик ташаббускори бўлаётган экан, бу биринчи навбатда иқтисодиёт, савдо-сотиқ ва энергия ресурслари соҳаларига тегишли бўлади. Шу маънода минтақада Туркия учун ҳам, Марказий Осиё мамлакатлари учун ҳам президент Ш. Мирзиёевнинг ислоҳотлари ва Ўзбекистоннинг минтақавий ҳамкорликка тайёр экани билан боғлиқ жиддий ижобий ўзгаришлар рўй берди».\nХалқимизда «асл айнимас» деган ҳикматомуз гап бор. Буни марварид қанча пайт чанг-ғубор тагида ётса-да, ўз қийматини сақлаб қолади, уни артиб тозаласанг жилоси билан яна кўзларингни қамаштиради, латофатини тиклайди ва шуниси билан ҳам у қийматлидир, деган мулоҳазалар билан ҳам қувватлаш мумкин.\nМен юқорида аждодларимиз маданияти ҳақида бекорга эсламадим.\nЗотан, биз ўрганган, тарих бизга ўргатилганидан кўҳнароқ, бизга чизиб берилган рассомнинг холстидаги тасвир аслидагидан анча буюкроқдир. Президент Мирзиёев ҳаракатга келтирган «маданий силжиш» бизни бугун ана шу асл ўзлигимиз сари «суриб» бораётир.\nНазаримда, шу ишларни қилиши керак бўлган одамларнинг кўпи айни пайтда бир-бирига турли хилдаги кераксиз маълумотномалар, шаблон инфографикалар жўнатиш билан банд. Эски касаллик. Шу боис ҳам ижтимоий тармоқлардаги ғала-ғовурларга қулоқ тутсангиз, юқорида айтганимдай, «янги Ўзбекистоннинг нимаси янги, биз қайси йўлда кетаётирмиз» деганга ўхшаш талмовсираш ёки хусуматли қарашларга дуч келишингиз мумкин.\nЖалолиддин Румийнинг бир гапи бор: «Боғ хаёли боққа, дўкон хаёли дўконга олиб боради». Ҳикматдан чиқадиган мазмун шуки, ниятнинг ижобати кўнгилдаги истак-хоҳишга боғлиқ. Албатта, ичиқоралик, кибр ва манманлик, инсон боласига ота мерос қусурлар. Бироқ қуёшни қора деб тентакларча оёқ тираб исботлашга уринганимиз билан у қора бўлиб қолмаганидек, азим ҳақиқатлар ҳам бизнинг чапанича феъл-у хуйимиз измида эмас. У ўз йўли, қонун қоидасига кўра айланадиган собит «орбита»сига эга.


Тwitter Трамп АҚШ президентлигига қайта номзоди кўрсатилса ҳам, унинг аккаунти тикланмаслигини билдирди\nДоналд Трамп АҚШ президентлигига қайта номзоди кўрсатилса ҳам, Тwitter унинг аккаунтини тикламайди. Бу ҳақда Тwitter бош молиявий директори Нед Сегал МСНБC телеканалига берган интервьюсида айтиб ўтди дея ТАСС ахборот агентлиги хабар берди.\nМаълум бўлишича, Трамп президентлик даврида Тwitter’да мунтазам равишда ички ва ташқи сиёсий масалаларни ёритиб борган. У ижтимоий тармоқлар орқали 6 январь куни Капитолий тепалигидаги тартибсизликлар пайтида, ўз тарафдорларига мурожаат қилган.\nШундан сўнг, Тwitter унинг сўзларини зўравонликка ундаш деб талқин қилиб, 9 январь куни аккаунтни блоклаган.\n«Бизнинг сиёсатимиз шундан иборатки, агар кимдир платформадан олиб ташланса, ҳатто улар шарҳловчи, молиячи, собиқ амалдор бўлсин, улар олиб ташланади. Бизнинг қоидаларимиз ҳеч кимнинг зўравонликка чақиришига йўл қўймаслик учун ишлаб чиқилган ва агар кимдир бундай ҳаракатлар учун четлатилса, биз уларни қайта тикламаймиз», – деган Нед Сегал.\nТрамп ўзи учун офис очди: У Америка халқининг абадий ҳимоячисига айланмоқчи.\nАҚШда 70 йиллик анъана бузилди: Мелания Трамп Байденнинг рафиқасини Оқ уйга таклиф қилишдан бош тортди.\nТрамп АҚШ тарихида 2 марта импичмент эълон қилинган 1-президент бўлди. Унинг тақдири Сенатда ҳал бўлади.


Олий таълим муассасаси рейтингига таъсир этувчи омиллар - AJINIYOZ NOMIDAGI NUKUS DAVLAT PEDAGOGIKA INSTITUTI\nҲозирги глобаллашув даврида барча соҳалар сингари олий таълим муассасалар (ОТМ) орасидаги рақобат ҳам борган сари кучайиб бормоқда. Бу жараёнда эса ОТМнинг рейтинг кўрсаткичи катта аҳамият касб этади. Шу сабабли ОТМ ва ишлаб чиқариш ўртасидаги узвийликни таъминлаш ҳамда инновацион ҳамкорликни ўрнатиш икки томонлама ҳам жуда муҳимдир.\nБугунги кунда таълим ва илм-фаннинг замонавий бозор талабларига жавоб берадиган, юқори технологияли маҳсулотлар ишлаб чиқаришга йўналтирилган инновацион иқтисодиётнинг технологик базасини яратиш борасида улкан имкониятларга эга эканлиги ОТМ учун бюджетдан ташқари маблағлар топиш имкониятини беради, унинг молиявий мустақил бўлишига имкониятлар яратади ва натижада, рейтинг кўрсаткичининг ўсишига ижобий таъсир этади.\nЛекин, ҳозирги кунда ОТМларда ишловчи аксарият олимларнинг илмий ишлари ишлаб чиқаришда қўлланилмайди. Сабаби, ишлаб чиқариш корхоналари ва ОТМлар орасидаги ҳамкорликлар талаб даражасида эмаслигидир. Шу билан бирга, кўпгина олимларнинг илмий ишлари назарий характерга эга ёки ишлаб чиқариш билан умуман боғлиқ эмас. ОТМ ва ишлаб чиқариш корхоналари орасида ишлаб чиқариш самарасини оширувчи маълум бир масалалар, инновациялар, ишланмалар устида ишлаш механизми йўлга қўйилмаган. Бир муддат аввал бу масалани ривожлантириш учун ОТМларда инновацион гуруҳлар тузилди ва уларнинг ишлаш режалари ҳам тасдиқланди. Лекин, ҳозирча кутилган натижалар олинмади. Бу жараённинг сустлигига аксарият ОТМларда замонавий жиҳозланган илмий лабораторияларнинг йўқлиги ҳам сабаб бўлади. Ишлаб чиқаришга интеграция қилиш мумкин бўлган кўпгина таълим соҳаларидаги илмий ишлар натижадорлиги, албатта, ҳозирги замонга мос жиҳозланган илмий лабораторияларга боғлиқ. Бу илмий лабораторияларда назарий илмий ишлар тажрибаларда исботланади ва уларнинг ишлаб чиқаришда қўлланилиши ўрганилади. Шунинг учун ҳам, ОТМларда замонавий жиҳозланган илмий лабораторияларнинг ташкил этилиши таълим, илм-фан ва ишлаб чиқариш интеграцияси самарадорлигининг етарли даражаларга олиб чиқишга имкон беради.\nОТМларнинг рейтинги аниқланганда профессор-ўқитувчиларнинг илмий фаолияти, ўқув-методик ишлар, ўқитиш сифати, талабалар билими ва битирувчилар савияси асосий кўрсаткич сифатида қаралади. Бу кўрсаткичларнинг барчаси мазкур ОТМдаги профессор-ўқитувчиларнинг илмий-педагогик савиясига боғлик.\nАксарият ОТМларда илмий даражага эга профессор-ўқитувчилар сони камлиги боис, илмий салоҳият кўрсаткичи талаб даражасидан анча паст. Холбуки, келажакда мазкур ОТМнинг илмий салоҳиятини кўтариши лозим бўлган кўпчилик ёш ассистентлар, катта ўқитувчилар фақат дарс ўтиш билан чегараланиб қолмоқда. Бунинг асосий сабаби, бевосита танлов билан ишга қабул қилишда рақобатнинг йўқлигидир. Қайси ОТМда педагог ходимларни танлов асосида ишга қабул қилишда рақобат кучли бўлса, профессор-ўқитувчиларнинг савияси ҳам юқори бўлади ва ОТМнинг рейтинги замонавий талаб даражаларига етади.\nМаълумки, ОТМларда ҳар бир профессор-ўқитувчи ишини давом эттириш учун ҳар беш йилда ўзининг эгаллаб турган ёки бошқа лавозимга танлов асосида конкурсдан ўтади. Ҳар беш йилда унинг эгаллаб турган лавозими вакант ҳисобланади ва бу ҳақида ОТМ томонидан танловга бир ой қолганда ОАВларда эълон берилади. Мазкур вакант лавозим учун қўйилган танловда ОТМни ўқиш беш йиллик даврида ёки магистратурани битирганлиги ҳақидаги, доцент ва профессор лавозимларига қўшимча мос равишда доцент ва профессор илмий унвонлари ҳақидаги дипломлари, танлов бўлаётган лавозим таълим йўналишига мос бўлган хоҳлаган шахс иштирок этиши мумкин. Лекин, жуда кўп ҳолларда шу лавозимни эгаллаб келган ўқитувчининг ўзидан бошқа ҳеч ким танловга ҳужжат топширмайди, яъни рақобат умуман бўлмайди.\nАчинарли томони шундаки, танловда иштирок этаётган профессор-ўқитувчилар бу ҳолатни, яъни танловдан рақобатсиз ўтишларини яхши биладилар. Шунинг учун ҳам, улар ўз устида ишлаб, илмий савиясини оширишга эҳтиёж ва мотивация сезмайди. ОТМларда ўқитувчилар фан номзоди ёки фан доктори даражасини олгандан кейин асосан дарс ўтиш билан чегараланиб қолмоқдалар. Профессор-ўқитувчиларнинг ОТМда илм-фан билан доимий шуғулланмаслиги, илмий мактаблар йўлга қўйилмаганлиги сабабли ҳам илмий салоҳият кўрсаткичлари ўзгаришсиз қолмоқда.\nАлбатта, илмий ишлар билан шуғулланиш учун инсондан маълум бир йўналиш бўйича кучли билим, иқтидор, энтузиазм ва бошқада сифатлар талаб қилинади. Афсуски, ОТМларга ўқитувчи сифатида ишга қабул қилинаётган магистр дипломига эга айрим ёш ўқитувчилар, шунингдек, магистратурада таҳсил олаётган магистрантларнинг кўпчилигида бу сифатлар мавжуд эмас. Энг асосийси, илмий иш қилиш учун уларнинг билими етарли эмас. Шунинг учун, уларнинг бир қисми магистратурани битиргандан кейин ОТМда эмас бошқа соҳаларга ишга ўтиб кетмоқдалар. ОТМда қолган кадрларининг билим-савиялари илмий иш билан шуғулланиш учун етарли даражада, дея олмаймиз. Шунинг учун ҳам, улар фақат дарс ўтиш билан чегараланиб қолмоқдалар. Уларнинг дарс ўтиш сифати ҳам билимига яраша, шунинг учун айни ҳолатлар талабалар эътирозига ҳам олиб келмоқда.\nХулоса шуки, магистратурага қабул қилиш тўғрисидаги Низомини тубдан ўзгартириш лозим! Кириш имтиҳонларининг шаффофлигини янада ошириш орқали фақат кучли билимли, иқтидорли талабаларни танлаб олишга эришишимиз зарур.\nШу билан бирга магистратура битирувчилари ОТМга стажер-ўқитувчи ёки ассистент лавозимига ишга қабул қилинганида икки томонлама шартномада мазкур магистрантнинг кейинги 7 йил ичида PhD илмий даражасини олиши, акс ҳолда шартнома ОТМ раҳбари томонидан бир томонлама бекор қилиниши кўрсатилиши керак. Бу қийинроқ талаб бўлса ҳам ишга қабул қилинган магистрнинг тезроқ илмий ишларга киришишига ва илмий даража олишига сабаб бўлади. Натижада ОТМнинг илмий салоҳияти интенсив ошиб бориши таъминланади.\nХулоса ўрнида шуни айтиш мумкинки, Вазирлар Маҳкамасининг 2015 йил 25 августдаги 246-сонли Қарорининг 1-иловаси билан ўзгартириш ва қўшимчалар киритилган Олий таълим муассасаларига педагог ходимларни танлов асосида ишга қабул қилиш тартиби тўғрисидаги Низомда танловда иштирок этиш учун стажер-ўқитувчи, ассистент-ўқитувчи, катта ўқитувчи, доцент ва профессор лавозимларига қўйиладиган талабларни кучайтириш зарур. Натижада талаб этилаётган шартларни бажариш учун профессор-ўқитувчилар беш йил давомида ўз устида тинимсиз ишлаб, малакасини ошириб боради. Айни ҳолат эса, ОТМнинг ўқув-методик ишлари, ўқитиш сифати ҳамда илмий салоҳиятининг ошишини таъминлайди ва рейтинг кўрсаткичининг юқори бўлишини таъминлайди.\nФан, таълим, маданият ва спорт масалалари қўмитаси аъзолари.


Путин куч тузилмаларидаги 17 генерални лавозимидан озод этди\n21:18 / 02.02.2017\nРоссия президенти Владимир Путин куч тузилмаларидаги, асосан Фавқулодда вазиятлар вазирлигидаги, 17 генерални эгаллаб турган лавозимидан озод этди. Тегишли фармон ҳуқуқий ахборот порталида жойлаштирилди.\nФармонга кўра, ички хизмат генерал-лейтенанти, Россия Федерацияси фуқаролик мудофааси, фавқулодда вазиятлар ва табиий офатлар оқибатларини бартараф этиш вазирлигининг Ўт-ўчириш-қутқариш кучлари ва махсус тузилмалар департаменти директори Агафонов Александр Викторович; ФВВ ҳудудий сиёсати департаменти директори Юрий Ковалев; Карачай-Черкес Республикаси ички ишлар вазири, полиция генерал-майори Казимир Боташев; ФВВнинг Узоқ Шарқ минтавақий маркази бошлиғи биринчи ўринбосари, генерал-майор Олег Волинкин; ФВВнинг Шимоли-Ғарбий минтақавий маркази бошлиғи, генерал-майор Игорь Горбатенко; ФВВнинг Шимоли-Кавказ минтавақий маркази бошлиғи, генерал-полковник Николай Литюк; Ярослав вилояти прокурори, учинчи тоифадаги давлат маслаҳатчиси (генерал-майор унвонига тўғри келади) Юрий Верховцев; Ханти-Мансийск мухтор округи – Югра тергов қўмитаси тергов бошқармаси бошлиғи, генерал-майор Аркадий Сингаевский ва бир қатор бошқа генераллар ўз лавозимидан озод этилди.\nШу фармон билан фавқулодда вазиятлар вазири ўринбосарлари этиб Владлен Аксенов ва Павел Баришев тайинланган.\nРоссия фавқулодда вазиятлар вазирида умумий ҳисобда 8 нафар ўринбосар бўлган. Эндиликда озод этилган ва янги тайинланган ўринбосарлар ҳисобга олинганда, уларнинг сони 6 нафарни ташкил қилмоқда.


Telegram-чат орқали маблағ ўтказиш хизмати ишга туширилди | NORMA.UZ\nTelegram-чат орқали маблағ ўтказиш хизмати ишга туширилди\nClick тўлов тизими ичига ўрнатилган бот (inline bot) ишга туширилганлигини маълум қилди, унинг ёрдамида Telegram-чатда суҳбатдошлар карталари ўртасида маблағларни ўтказиш мумкин.\nХабарда қайд қилинишича, ўтказишни амалга ошириш учун 2 нафар инсон ўртасидаги чатда @clickuz ни териш ва бўш жойдан кейин ўтказиладиган суммани кўрсатиш зарур. Шундан кейин бот маблағларни ўтказиш ёки суҳбатдошдан мазкур суммани сўрашни таклиф қилади. Операцияни тугатиш учун тугмани атиги икки маротаба босиш кифоя.\nЯнги хизматни оммалаштириш учун компания махсус видеоролик яратди, унда маблағларни ўтказиш тартиботи босқичма-босқич кўрсатилади.\nПул ўтказишнинг энг кам миқдори 5 000 сўмни ташкил қилади ва операцияни муваффақиятли ўтказиш учун иккала суҳбатдош ҳам @clickuz ботида рўйхатдан ўтган бўлиши керак.


Мунажжимлар овқатланиш ҳақида » Ўзбекистон янгиликлари – Zamin.uz\nҚЎЙ (21.03 — 20.04)\nБу бурж вакиллари жуда меҳмоннавоз бўлиб, меҳмонларини антиқа таомлар билан лол қолдиришни ёқтирадилар. Дастурхонни ҳам янгича усулларда безатишни боплайдилар. Қўйлар одатда, чаққон ва интеллектуал мулк соҳиблари бўлганлари сабабли, бақувват овқатларга муҳтожлик сезадилар. Зиравор ва аччиқларни ҳам хуш кўрадилар.\nБузоқ (21.04 — 20.05)\nБузоқлар ўз ташқи кўринишлари ва соғлам овқатланишлари борасида кўп қайғурадилар. Шунингдек, улар ширинликхўр бўладилар. Бу бурж вакилларининг кўпчилиги овқатланишда меъёрни унутиб қўядилар ва яхши таомлардан ўзларини мутлақо тия олмайдилар.\nЭгизаклар (21.05 — 21.06)\nЭгизаклар жуда меҳнаткаш ва чидамли шахслар бўлиб, овқатланишни доим иккинчи даражага қўядилар. Шунинг учун ҳам, улар кўпроқ жисмоний эмас, ақлий меҳнатни яхши эплайдилар. Ақлий меҳнат билан ишлайдиганлар учун эса, витаминларга бой таомнома тавсия этилади.\nҚисқичбақа (22.06 — 22.07)\nҚисқичбақалар ички оламида доим тўқнашувлар, шубҳалар сузиб юради. Шу боис, улар ўзларига ўзлари стресс орттириб юрадилар. Улар ҳаётдан кўпроқ завқланишлари, ширинлик ва музқаймоқлардан тез-тез тановвул қилишлари лозим. Қисқичбақалар одатда, яхшигина ошпаз ҳамдирлар.\nАрслон (23.07 — 23.08)\nАрслонлар табиатан ўта эҳтиросли шахслар бўлиб, шоҳона дастурхонларни хуш кўрадилар. Меҳмонлар Арслон мезбоннинг аямай тўкиб-сочиб қилган дастурхонини узоқ ёдда сақлаб юрадилар. Шунингдек, Арслонлар парҳез таомларни асло хушламайдилар.\nПаризод (24.08 — 23.09)\nПаризод ўзга бурж вакилларига нисбатан, ўз соғлиги борасида кўп қайғуради. Шифокорларнинг кўрсатмасига тўлиқ амал қилиб, парҳезни тамомила адо этади ва дориларни ўз вақтида қабул қилади. Улар овқатланиш борасида ҳам ўта эҳтиёткор ва инжиқ.\nТарози (24.09 — 23.10)\nТарозилар табиатан бақувват ва чайир шахслар бўлиб, ширинлик, гўшт ва хамирли маҳсулотларни ёқтирадилар. Улар кўпинча пазанда ҳам бўладилар ва бошқа ошпазларнинг таомларидан доим камчилик ахтариб юрадилар.\nЧаён (24.10 — 22.11)\nЧаёнлар ўзларини мазали таом билан хушнуд этишни ёқтирадилар. Таом қанчалик уларнинг организмига зарар ёки фойдалилиги борасида эса, ўйлаб ҳам ўтирмайдилар. Улар учун иштаҳа билан тановвул қилинган ҳар қандай таом организм учун фойдалидир.\nЎқотар (23.11 — 21.12)\nЎқотарлар аччиқ ва ёғли таомлар олдида нафсларини жиловлай олмайдилар. Улар орасида ичкиликни хуш кўрувчилар ҳам кўп бўлади. Ўқотарлар яхши таом билан ўзларини хурсанд қилишни яхши кўрадилар. “Ўхшамаган таом” улар учун катта фожиа бўлиб, ошхона уларнинг севимли масканидир.\nТоғ эчкиси (22.12 — 20.01)\nТоғ эчкиси унчалик бақувват шахслардан эмас. Шу боис, улар овқатланишга жиддий эътибор қаратишлари лозим. Тоғ эчкилари орасида ошпазлар кам топилади. Шунингдек, улар тушкунликка ҳам мойилдирлар. Уларга бақувват таом ва кулгу ҳеч қачон ортиқчалик қилмайди.\nҚовға (21.01 — 20.02)\nҚовғаларни табиат гўзаллик, куч-қувват билан сийлаган. Улар ҳаёт қийинчиликларини осон енга оладилар. Улар доим витаминларга бой овқатларга урғу берадилар. Шўрва мазали бўлмаса-да, унда Қовға учун керакли витаминлар бўлса бас.\nБалиқ (21.02 — 20.03)\nБалиқларнинг ташқи кўриниши кишини алдаб қўяди, уларнинг ичларида ғалаён кечса-да юзлари табассумдан чарчамаслиги мумкин. Соғликлари ҳақида ҳам унчалик қайғурмайдилар. Аммо ўзгаларни меҳмон қилишда бор-йўқларини аямайдилар.\nТеглар: камчилик тановвул табассумдан кўрувчилар унутиб нисбатан\n19:26 Ким қандай алдайди?\n16:36 Бармоқларингизни муштум қилинг ва қуйидаги 4 турдаги шахсдан қайси турига киришингизни аниқланг


Пуэрто-Рикода наркофурушларнинг аэропорт ходимлари билан яширин келишуви фош этилди\n12:37 / 14.02.2017\nАҚШ транспортдаги хавфсизлик бошқармаси ва Пуэрто-Рико (унинг ҳудуди АҚШ бошқарувида, деб ҳисобланади) аэропорти ходимлари сўнгги 18 йил давомида штатларга 20 тонна кокаин олиб ўтилишига ёрдам беришган, деб хабар берди прокурор Роза Эмилия Родригес-Велессайд матбуот релизда.\n"Бу кишилар штатларга ноқонуний гиёҳванд моддаларни катта ҳажмларда олиб ўтиш мақсадида ўзаро тил бириктирган", - дея маълум қилди прокурор.\nАйбланувчилар 1998-2016 йиллар давомида Луис Муньос Марина номидаги Каролина халқаро аэропортида TSA хавфсизлик тизимидан фойдаланишган. Бу ҳолатда ҳар бирининг оғирлиги 8-15 килограмм бўлган кокаинга тўлдирилган сумкалар ишлатилган, деб хабар қилишган адлия вазирлигида.\nПуэрто-Рикодаги федерал суд ҳайъати TSA ва аэропортнинг 12 нафар собиқ ҳамда ҳозирда ишлаётган ходимларига айбловлар қўйди. Улар гиёҳванд моддалар контрабандаси мақсадида ўзаро тил бириктиришда айбланмоқда ҳамда 10 йилдан умрбод озодликдан маҳрум этиш жазосига маҳкум этилишлари мумкин, дейилади матбуот релизида.


ЙҲҚни бузиш ҳолатлари бўйича телефон, видео- ва фотокамералар ёзувлари қабул қилинади | NORMA.UZ\nВазирлар Маҳкамасининг 20.09.2018 йилдаги 747-сон қарорига ўзгартириш ва қўшимчалар киритилди (11.11.2020 йилдаги 713-сон ВМҚга қаранг).\nЭслатиб ўтамиз, 2019 йил 1 июлдан ИИБ томонидан жисмоний ва юридик шахсларнинг автомобилларига ўрнатилган видеорегистраторлар орқали қайд этилган ЙҲҚни бузиш ҳолатлари тўғрисидаги видеоёзувларни қабул қилиш бошланган.\n2021 йил 1 январдан бошлаб видеокузатув, тасвирга олиш техник воситалари ва мобиль қурилмалар орқали қайд этилган бундай ёзувларни юбориш мумкин. Бунда тартиб ўзгартирилмайди:\nвидео марказлаштирилган тизим орқали (ejarima.uz) юборилади. Унда ҳуқуқбузарлик ҳолати, содир этилган санаси ва вақти, транспорт воситасининг маркаси ва давлат рақами аниқ кўринган бўлиши лозим;\nвидеоёзувларни юборганларга мукофотлар БҲМнинг 5%и миқдорида ҳуқуқбузардан ундирилган жарима ҳисобидан тўланади;\nвидеоёзувларни қабул қилиш ва кўриб чиқиш, улар учун ҳақ тўлаш жорий схема бўйича амалга оширилади (бу ерда қаранг);\nҳуқуқбузарлик қайд этилган видеоёзувни тақдим этган шахс ҳақидаги маълумотлар ошкор этилмайди.\nБу – муҳим! Юқорида баён этилган тартиб МЖТКнинг 125–127, 1282, 1283, 131, 135, 1351, 136, 138–141, 1763 ва 194-моддаларида кўрсатилган ҳуқуқбузарликларга татбиқ этилмайди.


Самарқанд вилояти: 2017 ЙИЛДА ЭРИШИЛГАН НАТИЖАЛАР | МУРОЖААТНОМА | Самарқанд вилояти ҳокимлиги\nСамарқанд вилояти: 2017 ЙИЛДА ЭРИШИЛГАН НАТИЖАЛАР\n* Вилоятни комплекс ижтимоий-иқтисодий ривожлантириш дастурларига асосан саноат, хизмат кўрсатиш, қишлоқ хўжалиги йуналишида қиймати 2007,6 миллиард сўм бўлган2298 та лойиҳа амалга оширилиши ва бунинг натижасида 22498 та иш ўрни яратиш кўзда тутилган эди. Йил якуни билан ушбу режа ортиғи билан бажарилди.\n* САНОАТ йўналишида 873,8 миллиард сўмлик 311 та лойиҳа амалга оширилиб, 6906 киши ишли бўлди.\nЖумладан, Булунғур туманидаги “Сам гарден пласт” МЧЖга 10 миллион долларлик инвестиция жалб этилди. Натижада йилига 10 тонна мева-сабзавот маҳсулотларини қайта ишлаш ва шок усулида музлатиш лойиҳаси, “Тоҳир” МЧЖда қиймати 2,2 миллион долларлик бир йилда 4 минг тонна мева-сабзавот маҳсулотларини қайта ишлаш ва қуритиш лойиҳаси ишга туширилди.\n* Самарқанд шаҳрида “Сифат Азизбек барака” МЧЖ томонидан 350 миллион сўмлик инвестиция эвазига йилига 200 тонна колбаса маҳсулотларини ишлаб чиқариш йўлга қўйилди.\n* Каттақўрғон шаҳридаги “Каттақўрғонсут агрофирмаси” оилавий корхонасида 400 миллион сўм маблағ эвазига йилига 1000 тонна сутни қайта ишлаш бошланди.\n* Оқдарё туманида “Муштарий Оқдарё” МЧЖда йилига 5 миллион дона тайёр трикотаж маҳсулотлари ишлаб чиқаришга киришилди.\n* Жомбой туманида “Гала Осиё нон” МЧЖ томонидан бир йилда 10 миллион дона жинси маҳсулотлари ва 4,5 минг тонна трикотаж мато ишлаб чиқаришга киришилди. Бу ерда 800 киши учун иш ўрни яратилди.\n* Самарқанд шаҳрида “Самарқанд Энгланд эко медикал” МЧЖда йилига 8 миллион дона дори-дармон воситалари ишлаб чиқариш лойиҳаси жорий этилди.\n* Самарқанд шаҳридаги “Прайм керамика” корхонаси йилига 12 миллионкв/м керамик плиткалар ишлаб чиқаришни бошлади.\n* Каттақўрғон шаҳридаги “Металл солуший техноложис” корхонасида турли ўлчамли шарикли вентиллар, латун фитинглар ишлаб чиқариш бошланди. Натижада 250 киши меҳнатга жалб этилди.\n* ХИЗМАТ КЎРСАТИШ ВА СЕРВИС соҳасида ўтган 11 ойда 337,1 миллиард сўмлик 1236 та лойиҳа амалга оширилди. Натижада 7454 та янги иш ўрни яратилди.\n* ҚИШЛОҚ ХЎЖАЛИГИда қиймати 455 миллиард сўмлик 562 та лойиҳанинг ижроси таъминланди. Бу 3992 кишининг иш билан таъминланишига замин яратди.\n* Маҳаллийлаштириш дастури доирасида вилоятдаги 22 та корхонада 43 та лойиҳа амалга оширилиши мўлжалланган. Ўтган давр мобайнида 3,3 миллион доллар миқдорида маблағ иқтисод қилиниб, 62,6 миллиард сўмлик маҳсулот ишлаб чиқарилди.\n* Бандлик дастурига мувофиқ ўтган 11 ойда 74,8 мингта иш ўрни ташкил этилди. Йил якунигача 77,5 минг янги иш ўринлари яратилиб, дастурда белгиланган иш ўринлари йил якуни билан 101,1 фоизга бажарилиши кутилмоқда.\n* Давлат мулки объектларини хусусийлаштириш дастурига асосан 44 та давлат мулки объекти 175,5 миллиард сўм ва 11 миллион доллар миқдорида инвестиция киритиш ҳамда 3267 та янги иш ўрни ташкил этиш шарти билан “ноль” харид қийматида берилди.\n* 2017 йилда вилоят ялпи ҳудудий маҳсулот таркибида кичик бизнес ва хусусий тадбиркорлик соҳасининг улуши 78,4 фоизни, хизмат кўрсатиш соҳаси – 43,6 фоизни ташкил этди.\n* Йил якуни билан вилоятимизда фаолият юритаётган кичик бизнес ва хусусий тадбиркорлик субъектлари сони 17 220 тани, хорижий инвестиция иштирокидаги корхоналар 291 тани ташкил этди.\n2017 йилда всосий инвестор давлатлар – Россия, Жанубий Корея, Япония, Хитой, Туркия,БАА, Буюк Британия, Испания, Франция, Швейцария, АҚШ, Қозоғистон бўлди.\n* Аҳоли жон бошига истеъмол моллари ишлаб чиқариш ўртача 1382,4 минг сўмни, чакана товар айланмаси эса 2201,2 минг сўмни ташкил этди.\n* Вилоятда ўтган 11 ойда 15,4 миллион долларлик хорижий инвестициялар жалб этилди. Натижада рўйхатдан ўтган хорижий инвестиция иштирокидаги корхоналар сони 281 тага етиб, улар томонидан 2,9 миллиард сўмлик маҳсулот ишлаб чиқарилди.\n* 2017 йилда Самарқанд шаҳрида 8 та, Булунғур ва Нуробод туманларида биттадан меҳмонхона қурилди. Самарқанд шаҳрида 7 та туроператорлик фаолияти билан шуғулланувчи сайёҳлик ташкилотлари иш бошлади. Улар сайёҳларга 55 та маршрут бўйича хизматлар кўрсатмоқда.\n* Вилоятга ўтган даврда 1 миллион 248 минг 400 нафардан кўпроқ турист ташриф буюрди.\n2018 ЙИЛДА КУТИЛАЁТГАН НАТИЖАЛАР\n* Ўзбекистон Республикаси Президентининг 2015 йил 29 декабрдаги “2016-2020 йилларда қишлоқ хўжалигини янада ислоҳ қилиш ва ривожлантириш чора-тадбирлари тўғрисида”ги Қарорига асосан 3200 гектар пахта ва 1800 гектар бошоқли дон экинлари майдонлари қисқартирилиши ҳисобига қўшимча равишда 900 гектар картошка, 1868 гектар сабзавот, 450 гектар боғ, 1465 гектар озуқа экинлари, 158 гектар мойли экинлар, 159 гектарда токзор барпо қилинади.\nОхирги ўзгариш: 08/01/2018 20:21. Кўрилганлиги: 2631\nМатериал манзили: https://samarkand.uz/murojaatnoma/samarqand-viloyati-2017-yilda-erishilgan-natijalar


Тожикистон ўзбек гази бўйича қарзидан қутулди\n“Тожиктрансгаз” расмийлари саноат корхоналари билан бир қаторда аҳоли ҳам табиий газ билан тўла таъминланиб турганини маълум қилишган эса-да, душанбелик истеъмолчилар табиий газ таъминотидан узилиб қолганидан шикоят қилмоқдалар.\nТожикистон Ўзбекистон олдидаги табиий газдан бўлган 1 миллион долларлик қарзини узгани ҳақида “Тожиктрансгаз” давлат унитар корхонаси раиси Саидаҳмад Шарофиддинов маълум қилди.\nУнга кўра, айни пайтда “Ўзтрансгаз” ширкати соатига 26 минг кубометр табий газ узатиб турибди.\n- Шундан 20 минг кубометри мамлакат жанубига ва яна 6 минг кубометри эса мамлакатимиз шимолий қисмига тақсимланиб берилмоқда, дея маълум қилди “Тожиктрансгаз” ширкат раиси Шарофиддинов Озодликка берган интервюсида.\nРасмийнинг айтишича, ўзбек газидан мамлакатнинг “Тожикцемент”, ”Тожиказот” каби саноат корхоналари билан бирга газнинг асосий истеъмолчилари саналган душанбеликлар ҳам тўла фойдаланмоқдалар.\nБироқ душанбеликлар билан суҳбатларимизда улар ўзларига газ узатилаётганини инкор қилдилар. Шаҳар аҳолисининг каттагина қисми, қарийб олти ойдирки, табиий газ таъминотидан узилиб қолганидан шикоят қилмоқдалар.\n- Йўқ, бизнинг газимиз йўқ. Газ бўлса иш осонроқ бўлар эди. Ўтин, кўмир йўқ. Свет кўп кетаяпти, қийин, харажат кўп бўлаяпти, деди Душанбе шаҳрининг Федина кўчасидаги уйларнинг бирида истиқомат қилаётган Сарвар ая.\nСуҳбатдошимиз табиий газ танқислиги боис фойдаланган электр қувватига аввалги 70 сомоний (16 АҚШ доллари - таҳр.) ўрнига эндиликда 180 сомоний ёки тахминан 45 доллар тўлаётганидан норозилик билдирди.\nАйрим норасмий манбаларга кўра, иқтидордаги ҳукумат мулозимлари аҳолига кўпроқ электр сотиш мақсадида аҳолини газ таъминотидан атайлаб узиб қўяяпти.\nСоҳа бўйича таҳлилчиларнинг айтишларича, Тожикистонда ёз мавсумида керагидан кўпроқ электри қуввати ишлаб чиқарилади. Ўзбекистон Марказий Осиё ягона энергетика тизимидан чиқиб кетганидан сўнг ортиқча электрини ташқарига экспорт қилиш имконини қўлдан берган Тожикистон ҳукумати уни аҳолига пуллашдан бошқа чора йўқ.\nАммо “Тожиктрансгаз” ширкат раиси Шарофиддинов бу фикрлар ҳақиқатга мувофиқ келмаслигини таъкидлар экан, табиий газ таъминотидан узилиб қолган душанбеликларнинг аксарияти газ пулидан қарздор бўлиб қолган оилалар эканини маълум қилди.\nШу ўринда айтиб ўтсак, ўз табиий газига эга бўлмаган Тожикистон мана анча йилдирки мамлакат аҳолиси ва саноат корхоналари эҳтиёжи учун табиий газни Ўзбекистондан сотиб олади.\n2007 йил сўнгига қадар Тожикистон Ўзбекистондан қарийб 1 миллиард кубометр табиий газ импорт қилиб келган эди.\n2008 йил Ўзбекистон табиий газ нархини икки бараварга оширганидан сўнг Тожикистон 500 миллион кубометр табиий газ сотиб олиш борасида шартнома имзолади. Аммо ҳисобсиз қарзи туфайли 2009 йил шу миқдор газдан атиги 220 миллион кубометрини импорт қилолди, холос.\nЖорий йилда эса Тожикистон Ўзбекистондан 220 миллион куб газ сотиб олиш бўйича шартнома тузди. Айни ҳужжатга кўра, Тожикистон йил бошидан буён ҳар минг куб метр табиий газ учун 240 АҚШ доллари тўлаётган эди.\n“Тожиктрансгаз” расмийси Шарофиддиновнинг билдиришича, 1 июлдан бошлаб Ўзбекистондан харид қилинадиган газ нархи 10 АҚШ долларига ошган ва эндиликда ҳар минг куб табиий газ баҳоси 250 АҚШ доллари этиб белгиланган.\nЎзбекистон томони ўз газининг қийматини жаҳон бозоридаги нархлар асосида белгилаб келаётгани Тожикистон ҳукуматини ўз табиий газ заҳираларини ўзлаштириш борасида бош қотиришга мажбурлаётгани кузатилади.\n“Тожикгеология” идораси ўтказган қатор тадқиқотлар натижасида Тожикистонда 800 миллиард кубометр газ заҳиралари мавжудлиги аниқланган ва бу заҳиранинг 80 миллиард кубометри Душанбе шаҳри яқинидаги Сариқамиш ва Шоҳамбари ҳудудларидадир.\nАйни пайтда бу ҳудуддаги газ конида бурғулаш ишларига киришган россиялик мутахассислар, агар бу миқдор газ заҳиралари ўзлаштирилса, Тожикистонни Ўзбекистон газига қарамликдан қутқариш мумкинлигини айтиб келмоқдалар.\nАммо бундан бир йил аввал газ заҳираларини ўзлаштиришга бел боғлаган Россиянинг “Газпром зарубежнефтгаз” ширкати ҳозирча мақтанса арзигулик натижаларга эришолмаган.\nТабиий газ таъминоти муаммоси эса тожикистонликлар учун ҳануз “эски ҳаммом, эски тос”лигича қолмоқда.


Ироқда қуролли ҳужум натижасида тўрт америкалик ҳарбий ҳалок бўлди.\n25 июн 2022, Тошкент вақти: 16:38\nКеча ярим тунда Умар шаҳрининг жанубида ҳарбий колонна гранатомётдан ўққа тутилди. Икки ҳарбий нобуд бўлди. Яна икки одам бугун Бағдоддаги коалиция кучларига қилинган ҳужум оқибатида ҳалок бўлди.\nБугун Ироқ делегацияси ва коалиция кучлари вакиллари шиа мусулмонлар лидери Муқтадо ас-Садр тарафдорлари эгаллаб турган Нажаф шаҳридаги вазиятни муҳокама қиладилар.\nИроқ Бошқарув Кенгаши вакиллари, ҳокимият Ироқ муваққат ҳукумати ихтиёрига ўтмагунча, ас-Садрни та’қиб қилмасликни таклиф қилмоқчилар.\nФаллужа шаҳрида коалиция кучлари воситасида тузилган ироқликлар бригадаси шаҳарни назоорат қилишга киришди. Америка қўмондонлиги хабарига кўра, бригада АҚШ қўшинларига қарши курашадиган қўзғолончиларни та’қиб қилади.


«Оскар»га номзод суриялик Холид АҚШга киритилмайди » Ўзбекистон янгиликлари – Zamin.uz\n«Оскар»га номзод суриялик Холид АҚШга киритилмайди\n26 февраль 2017, 16:43\nСуриялик оператор, «Оскар» мукофотига номзод қилиб кўрсатилган «Оқ дубулғалар» (White Helmets) қисқа метражли ҳужжатли фильмнинг катта қисмини суратга олган Холид Хатиб АҚШга бора олмайдиган бўлди, деб ёзади Соф.уз сайти.\nГап шундаки, АҚШ президенти Дональд Трамп жорий қилган, еттита мамлакат фуқароларини АҚШ ҳудудига киришини вақтинча тақиқлаш акти доирасига Холид ҳам мансуб. У суриялик бўлгани учун, эртага, 26 февраль куни Лос-Анжелесда бўлиб ўтадиган “Оскар” кино мукофотининг тақдирлаш маросимида иштирок эта олмайди.\nCNN’нинг маълум қилишича, 21 ёшли бу операторга Америка визаси берилган, бу визанинг муддати тугамаган, аммо уни Истанбулдан Лос-Анжелесга учадиган самолётга қўйишмаган.\nАҚШ ички хавфсизлик вазирлиги сўнгги лаҳзада ушбу кинематографистнинг киришини тақиқлашга қарор қилган. Вазирликнинг ички ҳужжатларида айтилишича, тақиққа Хатибга нисбатан топилган «салбий ахборот» сабаб бўлган. Таъкидланишича, бундай таъриф унинг террорчилар билан алоқалари ёки виза режими билан боғлиқ муаммоларини англатиши ҳам мумкин.\nЯнгиликлар » Жамият » «Оскар»га номзод суриялик Холид АҚШга киритилмайди\n10:28 Бузилаётган гаражлар остидан 38 млн АҚШ доллари топилди\n08:35 Биринчи рақамли британ кардиологи: «АҚШ президенти Трампнинг «севги туфайли ўлим» топиши мумкин»


Шавкат Мирзиёев 215 нафар маҳкумни афв этди\n22:32 / 27.08.2021\nАфв этилганларнинг 14 нафари – аёллар, 69 нафари – хориж фуқаролари, 15 нафари – тақиқланган ташкилотлар фаолиятида иштирок этган шахслардир. Йил бошидан буён Наврўз ва Рамазон ҳайити байрамларида жами 240 нафар маҳкум авф этилганди.\nПрезидент Шавкат Мирзиёев Ўзбекистон мустақиллигининг 30 йиллиги арафасида қилмишига чин кўнгилдан пушаймон бўлган ва тузалиш йўлига қатъий ўтган 215 маҳкумни афв этди.\n“Ўзбекистон 24” телеканали хабарига кўра, афв этилганларнинг 3 нафари асосий жазодан тўлиқ озод этилди, 127 нафари жазони ўташдан муддатидан илгари шартли озод қилинди, 12 нафарининг озодликдан маҳрум этиш жазоси енгилроқ жазо билан алмаштирилди. Шунингдек, 73 нафар шахсларга тайинланган озодликдан маҳрум этиш жазосининг муддатлари қисқартирилди.\nБошқача айтганда, 142 нафар маҳкум жазо муассасасидан чиқиб, оиласи бағрига қайтади. Яна бир кишининг жазоси озодликни чеклаш жазосига ўзгартирилган.\nАфв этилган фуқаролардан 14 нафари – аёллар; 12 нафари – 60 ёшдан ошган шахслар; 69 нафари – хориж фуқаролари; 15 нафари – тақиқланган ташкилотлар фаолиятида иштирок этган шахслар.\nАфв этилган шахслар оиласи ва яқинлари бағрига қайтиб, ижтимоий ҳаётга мослашиши, фойдали меҳнат билан шуғулланиши, соғлом турмуш тарзини йўлга қўйиб, жамиятда муносиб ўрин топишида уларга кўмак бериш бўйича масъул вазирлик ва идораларга тегишли топшириқлар берилди.\nБу – жорий йилда президент томонидан эълон қилинган учинчи афв ҳисобланади. Бунгача Шавкат Мирзиёев Рамазон ҳайити арафасида 100 нафар, Наврўз байрами арафасида 140 маҳкумни афв этганди.\nБундан ташқари, жорий йилда президент томонидан ўз ихтиёрига кўра маҳкумни ёки жазони ўтаб бўлган шахсни афв этиш тартиби белгиланган эди. Унга кўра, эндиликда давлат раҳбари маҳкумнинг ёки жазони ўтаб бўлган шахснинг афв этишни сўраб ёзган илтимосномаси мавжуд ёки мавжуд эмаслигидан қатъи назар, ўз ташаббуси билан исталган маҳкумни ёки жазони ўтаб бўлган шахсни афв этиш ҳуқуқига эга бўлди.


Ғарбий Тянь-Шань, Ғарбий Помир-Олой (уялаш); текисликлар ва паст тоғли ҳудудлар (учиб ўтиш). Ўзбекистондан ташқарида: Ўрта Осиёнинг бошқа мамлакатлари, Қозоғистон, Европа, Ғарбий Осиё, Сибирь, Узоқ Шарқ, Корея, Хитой шимоли (уялаш); Африка, Ҳиндистон, Хитой жануби (қишлаш).\nД.с.б. 700-2000 м бўлган тоғ воҳалари (уялаш); текисликдаги сув ҳавзалари (учиб ўтиш).\nДоимо кам бўлган. Тахминан 70 жуфти уялайди, юздан ортиғи учиб ўтади. Қурама тоғининг шимолий ёнбағирларида 4–5 жуфт, Чотқол тоғининг Қорабошсой, Шовозсой, Ақчасой, Қорабойсойида камида 10 жуфт. Шерободдарёда – 1 жуфт. Сурхон давлат қўриқхонасида 10–12 жуфт атрофида уялайди. Уядан кўчиш ва учиб ўтишдан сўнг Оҳангарон дарёси ўзанида 30 тагача (Ғарбий Тянь-Шань), айрим йилларда – 100 дан (2008–2009 йиллар) ортиқ учрайди. Амударё қайирида (Сурхондарё вилояти) турли йилларда 50–80 донагача ушбу турга мансуб қушларни учратиш мумкин. Кейинги ўнйилликларда Ғарбий Тянь-Шанда сонининг сезиларсиз даражада ошгани кузатилмоқда. Дунёдаги популяцияси 24–44 мингта дея эътироф этилади, тренди номаълум.\nБаҳорги учиб ўтиши – февраль–мартда. Қоялар ва жарликларда уялайди; апрель–май ойида 2–5 та тухум қўяди ва 32–38 кун босиб ётади. Полопонлари июнь-июль ойида уча бошлайди. Кузги учиб ўтиши – август–сентябрь ойларида. Майда балиқлар, қурбақалар, судралиб юрувчилар ва умуртқасизлар билан озиқланади.\nТабиий яшаш жойлари – тоғли ҳудудларнинг ўзлаштирилиши, уялаш ва қишлаш жойларида, шунингдек, учиб ўтишдаги қўноқ манТабиий яшаш жойлари – тоғли ҳудудларнинг ўзлаштирилиши, уялаш ва қишлаш жойларида, шунингдек, учиб ўтишдаги қўноқ ман\nЕвропа ҳайвонот боғларида кўпайтирилади.\nОвлаш тақиқланган. Тоғ қўриқхоналари ва миллий табиат боғларида муҳофаза остига олинган. СИТЕСнинг II ва Бонн конвенциясининг II иловасига киритилган.


Бухоро бомбардимон қилингада\nБари бир, музей шаҳарнинг бомбардимон қилинишини ҳеч қандай ғоя билан, саройларда бекиниб олган душманни янчиб ташлашга қаратилган бирон-бир ҳарбий-стратегик режа ёки ўзга бир важ билан оқлаб бўлмайди. Ўқувчи: «Бу сафсатанинг нима керага бор?», дейиши мумкин. Гапнинг «берди»сини эшитинг. XX аср бошларида Бухоро амирлиги емирилди, шу тарихга бир назар ташлайлик. Ўша пайтдаги Бухоро амирлигини Флоренциядаги демократия билан қиёслаб бўлмайди, албатта. Бухоро юзлаб қуллар бандиликда сақланган шаҳар, шафқатсиз мутлақ ҳокимликнинг пойтахти эди. Айни пайтда Бухоро — Шарқнинг қадимий шаҳарларидан бири, мусулмон ренессанси шаклланган ва гуллаб-яшнаган гўша, Шарқнинг ўзига хос тарихий-меъморчилик музейи эди.\n1920 йилда Туркистонда Совет ҳокимиятининг Бухоро амирлигига қарши бешафқат, муросасиз кураши авж олди. Бухорода ёш бухороликлар партиясининг аъзолари қўзғолонга тайёрлана бошлашди. Ниҳоят, шаҳарга ҳужум бошланди. Ёрдамга авиация ташланди. «Қумдаги жанглар» (Ўрта Осиёда гражданлар уруши тарихига доир материаллар, 1935 й. М. Горький таҳрири остида) китобида таъкидланишича, Бухорони бомбардимон қилиш учун «Туркистон фронтига илгари мисли кўрилмаган бутун бошли ҳаво кемалари армадаси ташланди» (298-бет). 1920 йил август ойининг сўнгги кунларидан бирида Бухоро яқинидаги Когон станциясида ўнга яқин самолёт шайлаб қўйилди. Улар орасида самолётларнинг «форман», «фарсал», «совпвич», «ньюпор», «вуазен» ва «альбатрос» каби турлари бор эди. Чоржўйдан махсус авиаотряд (самолётлар дастаси) олиб келинди. Юқоридаги китобда қайд этилишича, Степанов, Столяров, Фоусек, Ильин, Зеленский каби учувчилар бомбардимон қилишга тайёрлаб қўйилди. Бу орада Бухорога самолётларнинг биринчи учиши ўз ишини қилиб бўлган эди. Иккинчи учишда эса ҳар бири 64 килограмм келадиган бомбалар бир неча юз метр баландликдан тўппа-тўғри «амирнинг беадад бойликлар тўпланган қордек оппоқ саройига» ёғила бошлади (299-бет). Фоусек деган учувчи бошқарган «Форман» туридаги енгил бомбардимончи самолёт ўз юкларини шаҳарга «муваффақият» билан ташлаб, ҳаммадан кейин қайтиб кетди. Учинчи кун эрталаб бомба ортиб олган самолётлар тағин Бухоро томон ёпирилишди.\nБухоронинг бомбардимон қилиниши иштирокчиси ва шоҳиди, синовчи-учувчи Фоусек шундай хотирлайди: «Биз Бухорони бомбардимон қилдик. Қадимий амирликни вайрон этиб ташладик. Хусусан, машҳур «Ажал минораси»га тушган бомба, гарчи моҳиятан бу миноранинг мўлжалга олиниши биз учун мутлақо фойдасиз бўлса-да, бизга алоҳида завқ-шавқ бағишлади» (303-бет). Шундай қилиб, учувчи, бомбардимон иштирокчиси ташланган бомбалар ҳеч қандай ҳарбий хавф-хатар туғдирмайдиган бино ва обидаларни бемаъни равишда вайронага айлантирганини очиқ-ошкора тан олади. У тағин бундай деб ёзади: «Бомба олиб учиб борар эканман, пастда бир мачитни кўриб қолдим. Мен худди мезанани қўпориб ташладим, деб мақтанди бир кузатувчи учувчи, биз мириқиб кулдик. Шу-шу кузатув-чи учувчининг лақаби «мезана» бўлиб қолди» (303-бет).\n«Замбараклар дарвозаларни ва яқин-атрофдаги аҳоли яшайдиган мавзеиларни вайрон қилаётган» (304-бет) бир пайтда авиация аҳоли ва амир армиясига даҳшат солибгина қолмасдан, ваҳимадан эси оғиб қолган аҳоли тўпланган тоқлар, гумбазлар ва мачитларга бомбалар ёғдирди. Зеро, аҳоли бу пўлат қанотли қушларни умрида кўрмаган эди. 20-йилларда Бухоро аҳли учун самолётларнинг пайдо бўлиши дўзахдан, қиёмат-қойимдан бўлак нарса эмас эди.\nЮқорида номи тилга олинган китобда Бухоронинг ана шу ўн битта дарвозасидан бири қандай портлатилгани тасвирланади. «1 сентябрь куни соат 3 ларга яқин Қарши дарвозасининг чапроғида девор ости чуқур ковланиб, 52 пуд портловчи модда кўмилгани ва портлаш учун тайёрлаб қўйилганлиги ҳақида инженер маълумот берди» (462-бет). Бухородаги бу уруш ниҳоятда шафқатсиз бўлди. Ҳар бир гузар, ҳар бир ҳовли учун жанг кетди. Қанча киши ҳалок бўлгани тарих учун сирдир. Бундай маълумотларнинг ўзи йўқ. Бироқ бир неча кун муттасил артиллерия ҳужуми ва ҳаводан ялпи бомбардимон қилиниши натижасида Бухородаги кўпгина иншоатлар қарийб бутунлай вайрон бўлди. Бугунгача омон турган ёдгорликлар эса гумбаз ва тоқлар панасида «жон сақлашган» эди. Бироқ ана шу омон қолган обидаларнинг ўзи ҳам ватанимиз ва жаҳон маданиятининг фахри ҳисобланади.\nБухоро амири 1920 йилда қочиб кетишга муваффақ бўлди. Унинг кетидан қувлаб, ҳужум қилиб борган авиация уни чегарада тўхтатиб қўйишига оз қолди. Ташиб кетилаётган баъзи олтинлар ва амир хонадонига мерос дур жавоҳирларнинг бир қисми, ҳар қалай, қўлга киритилди ва Москвага жўнатилди.\nДунёнинг турли бурчакларидан келадиган минглаб туристлар унинг обидаларини ҳайрат билан томоша қилишади. Яқинда Бухоро шаҳрининг «интурист»ида ишлайдиган гид зилзила натижасида оппоқ тошлардан қурилган арк қулаб тушганини жуда жонли қилиб тушунтириб берди. Лекин унинг бу изоҳлари алланечук ишончсиз чиқди. Бунинг устига, кўпгина сайёҳлар, нега энди Аркдан кўра омонатроқ бўлган иморатлар зилзиладан омон қолди-ю, бу обидага зарар етди, деб сўрашди. «Ахир, Бухоро Арки бомбардимон пайтида вайрон бўлганини уларга қандай қилиб ҳам айта оламан», деб кейинроқ менга шикоят қилиб қолди гид.\nМуаррихларимиз ўша йилларнинг қаҳрамонликка ва фожиаларга бой воқеаларини тўлиқ ёритишлари лозим. Бугунги ошкоралик даврида Бухорода рўй берган воқеалар тарихимиз саҳифаларидан ўзининг ҳақиқий ифодасини топади, деган умиддамиз.\n…Бухорони бомбардимон қилиш шартмиди? Амирни бошқача йўл билан енгиш мумкин эмасмиди? Жаҳон маданияти ёдгорликлари — инсониятнинг дахлсиз бойлиги-ку ахир. Бухоройи шариф ҳам бундан мустасно эмас эди-ку. Бухоронинг бомбардимон қилиниши — гражданлар уруши давридаги энг улкан фожиалардан биридир. Уни бизнинг хотирамиздан ўчириб ташлаб бўлмайди.\nТоҳир ТОИРОВ, ҳуқуқшунослик фанлари доктори, профессор


Озиқ-овқат етишмовчилигига йўл қўйилмайди: қишлоқ хўжалигига кўпроқ ерлар берилади | NORMA.UZ\nОзиқ-овқат етишмовчилигига йўл қўйилмайди: қишлоқ хўжалигига кўпроқ ерлар берилади\nДунёда озиқ-овқат маҳсулотлари бозоридаги тенденцияни инобатга олган ҳолда, мамлакатимиз раҳбарияти маҳаллий агросектор ресурсларини энг юқори даражада жалб қилиш, озиқ-овқат экинларини 2 баравар ошириш, юқори ҳосил олиш, янги иш ўринлари яратишни кўзлаган (1.05.2020 йилдаги ПҚ-4700-сон қарорга қаранг).\nБунга жорий этилаётган механизм ёрдам беради. Фойдаланишдан чиқиб кетган ва ер ости сувлари захираси мавжуд бўлган ерлар фойдаланишга киритиш, уларда қишлоқ хўжалиги маҳсулотлари етиштириш учун аҳолига имтиёзли шартлар асосида ажратиб берилади.\nУ бундай амалга оширилади. Давлат геология қўмитаси “Ергеодезкадастр” давлат қўмитаси ва Сув хўжалиги вазирлиги билан биргаликда 2020 йил 10 майга қадар мамлакатимиз худудларида (Тошкентдан ташқари) экинларни суғориш учун яроқли сув чиқариш имконияти ҳақида Қорақалпоғистон Вазирлар Кенгаши ва вилоятлар ҳокимликларига хулоса тақдим этади. Қишлоқ хўжалиги вазирлиги “Ергеодезкадастр” давлат қўмитаси ва маҳаллий ҳокимиятлар билан биргаликда табиий-тупроқ ҳамда иқлим шароитидан келиб чиқиб фойдаланишга киритиладиган ерларга экин турларини жойлаштириш бўйича илмий асосланган тавсия беради.\nТуман ҳокимликлари фойдаланишга киритиладиган ер майдонларини контурлар кесимида ҳисоб-китоб қилади ҳамда лойиҳаларни шакллантириб, келишиш учун Вазирлар Кенгаши ва вилоятлар ҳокимликларига киритади, улар эса 3 кун ичида кўриб чиққан ҳолда умумлаштириб, Қишлоқ хўжалиги вазирлигига тақдим этади. У ерда ҳужжатлар 5 кун ичида ўрганиб чиқилиб, Вазирлар Маҳкамасининг Аграр ва озиқ-овқат соҳаларини ривожлантириш масалалари котибиятига хулоса киритилади. Кейинги 5 кунда Бош вазирнинг соҳа бўйича ўринбосари уларни ўрганиш асосида ер майдонларини фойдаланишга киритиш учун зарур маблағларни Инқирозга қарши курашиш жамғармасидан туманлар кесимида тақсимлайди. Шу асосда Молия вазирлиги 5 кун муддатда туманлар бюджетларига маблағларни ажратади.\nШундан кейин туман ҳокимликлари қудуқ қазиш, суғориш тармоқларини тиклаш орқали ер майдонларини сув билан таъминлаш, электр энергиясини тортиш, сув тежовчи технологияларни жорий этишнинг техник ва молиявий кўрсаткичларини белгилайди. Ушбу ишларни амалга ошириш учун пудратчилар идоралараро комиссия томонидан танлов асосида аниқланади. Ҳокимликлар фойдаланишга киритилган ер майдонларини қуйидаги усуллардан бири асосида тасарруф қилади:\nдеҳқончилик соҳасида билим ва кўникмага эга бўлган, биринчи навбатда ижтимоий ҳимояга муҳтож ва кам таъминланган оилаларга 1 гектаргача деҳқон хўжалигини юритиш учун, истисно тариқасида, 10 йилгача муддатга ижарага беради;\nтажриба-синов тариқасида маҳаллий тадбиркорлик субъектларига барча харажатларни олдиндан тўлаш шарти билан 5 гектаргача бўлган ер майдонларини 10 йилгача муддатга ижара ҳукуқини электрон аукцион асосида («Е-IJRO AUKSION») сотади.\nЕр майдонларини ажратиш тўғрисидаги туман ҳокимининг қарори тузилган ижара шартномасига асосан қабул қилинади. Сув тежовчи технологияларни қўллаш – мажбурий. Устувор равишда сабзавот, полиз, картошка, дуккакли ва мойли экинлар экилади, боғ ва токзорлар барпо этилади. Белгиланган экин турларини экиб, иш ўринларини яратган, ижара харажатларини ўз вақтида қоплаган бизнес-субъектларига ердан фойдаланиш муддатини узайтиришда устуворлик ҳуқуқи берилади.\nтаърифланган тартибда ижарага бериладиган ер майдонларида енгил конструкциядаги дала шийпон ва суғориш иншоотларини жойлаштириш мумкин. Бошқа турдаги, шу жумладан турар жой, бино ва иншоотлар қуриш қатъиян ман этилади.\nижарачиларга қишлоқ хўжалиги маҳсулотларини етиштириш учун кредитлар ажратилади. Фоиз ставкасининг МБнинг асосий ставкасидан ошадиган қисми Тадбиркорлик фаолиятини қўллаб-қувватлаш давлат жамғармаси маблағлари ҳисобидан қоплаб берилади.\nянги тартиб асосида фойдаланишга киритилган ер майдонлари мақбуллаштирилмайди, уларни давлат ва жамоат эҳтиёжлари учун олиб қўйилишига ердан фойдаланувчининг розилиги асосида сарф этилган маблағларнинг бозор қиймати ва олиб қўйиш сабабли етказилган зарарнинг ўрни тўлиқ қопланганидан кейингина йўл қўйилади.\nқишлоқ хўжалиги кооперацияларида иштирок этадиган, ижтимоий ҳимояга муҳтож ва кам таъминланган оилалар тоифасига кирувчи ҳар бир оила парранда боққан даври (40 кун) учун Жамоат ишлари жамғармасидан қўшимча 500 минг сўмдан рағбатлантирилади.\nЭслатиб ўтамиз, соҳада бир қатор солиқ имтиёзлари амал қилади (СКнинг 337-м, 1-қ 3-б., 414-м. 1-қ. 2-б., 428-м., 2-қ. 8, 9, 11-хатбошиларига, 19.03.2020 йилдаги ПФ-5969-сон Фармоннинг 5-б. “в” кичик бандига қаранг). Бундан ташқари, 2020 йилда ажратилиши режалаштирилган 30 трлн сўмлик револьвер кредитларнинг 2 трлн сўми мева-сабзавот маҳсулотлари экспорти билан шуғулланувчи корхоналарга ва ишлаб чиқарувчиларга ажратилади. Томорқа ер эгалари ва хўжалик юритувчи субъектларга экспорт контрактлари бўйича келгуси тушумлардан келиб чиққан ҳолда агромаҳсулотлар ишлаб чиқариш учун бўнак, қайта ишловчилар ва экспорт қилувчиларга эса – уни харид қилиш учун қисқа муддатли кредитлар берилади. Қайта ишловчилар ва экспорт қилувчилар мева-сабзовотлар экспорти билан камида 2 йил шуғулланишлари ва яхши кредит тарихига эга бўлишлари керак.\nҲужжат Қонун ҳужжатлари маълумотлари миллий базасида эълон қилинган ва 2.05.2020 йилдан кучга кирди.\nАграр соҳа олимларига ерлар – фақат мақсадли фойдаланиш учун\n«Енгил» иссиқхоналар қуриш учун ерни қандай олиш мумкин\n1 сентябрь: қонунчиликдаги асосий ўзгартиришлар\nОрганик маҳсулотлар, хом ашёлар ва ўғитларга қўйиладиган талаблар белгиланди


Авитаминоз А витаминининг озлигиданми? - Darakchi\nАвитаминоз А витаминининг озлигиданми?\nСАЛОМАТЛИК 21.12.2015, 11:35\nВитаминлар инсон саломатлигини мустаҳкамлашда ўта муҳим аҳамиятга эга. Уларнинг бирортаси етишмаса танада турли хасталиклар пайдо бўлади. Масалан, витамин С танқислигида тоғай ва суяк тўқималари тузилмаси бузилади. Қон томирлар деворининг ўзгарувчанлиги ортади, зангила (цинга) касаллиги рўй беради.\nВ гуруҳдаги витаминлар етишмаганида эса киши камқонликка учрайди, иш қобилияти пасаяди, иштаҳаси йўқолади. Витамин А кам бўлган ҳолларда тери қуруқшаб, соч тўкилади. Тананинг витамин Е га бўлган талаби қондирилмаса, жинсий безлар ва мушак фаолияти сусая боради. Витамин К озайганида турли аъзолардан қон оқиши ҳоллари рўй беради, хусусан бурун ва милк тез-тез қонайдиган бўлиб қолади.\nДемак, танамизда барча витаминлар мутаносиб бўлгандагина соғлом ва тетик юрамиз, касалликлар бизни четлаб ўтади.\nБОШҚА САБАБЛАРИ ҲАМ БОР\nБаъзан ҳазм фаолиятидаги нуқсонлар туфайли истеъмол қилинадиган овқатларнинг ичакларда ўзлаштирилиши бузилади. Айрим ҳолларда ичак микроорганизмлари томонидан организмда витаминлар синтез қилиниши сусаяди.\nДоим бир хил егуликлар (айниқса, рафинирланган, қуритилган ва консерваланган маҳсулотлар)ни истеъмол қилиш, кундалик овқатланишда янги мева ва кўкатлар бўлмаслиги, маҳсулотларни нотўғри сақлаш, овқат пиширганда сабзавотлардаги зарур витаминларнинг парчаланиб кетиши, ақлий ва жисмоний толиқиш сингарилар ҳам витамин танқислигини келтириб чиқаради.\nШунингдек, меъда-ичак касалликлари (гастрит, ошқозон ва ўн икки бармоқли ичак яраси)да, ҳатто гижжа касалликларида ҳам организмда витаминлар сўрилиши бузилади. Бундан ташқари аёлларда ҳомиладорлик ва бола эмизиш даврида ҳамда киши айрим антибиотиклар – сулфаниламид препаратларини узоқ вақт ичиб юрганда витамин етишмовчилиги келиб чиқади.\nБаҳорнинг бошида витаминлар озаяди\nБаҳор фасли бошларида бозорларимиздаги ҳўл мевалар ҳамда кўкатларнинг таркибида витаминлар озаяди. Маълумки, витаминлар билан тўйинган тана бақувват бўлиб, касалликка камроқ чалинади. Қишда, кўклам чоғларида бундай витаминларга эҳтиёжимиз кучаяди. Гўштли ва сут қатиқли овқатлар витаминга бой кўкатлар ўрнини боса олмайди. Шундай экан, танамиздаги дармондориларга бўлган танқисликни қандай бартараф этиш мумкин?\nҚиш бўйи ва баҳорнинг илк кунларида наъматак қоқиси қайнатиб, ичиб юрилса, организмда аскорбат кислота танқислиги рўй бермайди.\nОшкўкларни кўп харид қилманг, чунки улар бир кундан кўп сақланса таркибидаги витамин С нинг 40-60 фоизи йўқолади. Картошка ва сабзавотлар совуқ сувга солиб пиширилса, таркибидаги витаминларнинг 30 фоизи нобуд бўлади. Агар қайнаб турган сувга солсангиз витаминлари тўла сақланади.\nБаргли ўсимликлар (исмалоқ, салат-коҳу, шовул)ни қайнатиб ё қовурсангиз идиш қопқоғини албатта ёпинг. Акс ҳолда таркибидаги 70 фоиз витамин йўқолиб кетади. Сабзавот маҳсулотларини зангламайдиган металл ёки чўян қозонларда пиширсангиз таркибидаги витаминлар парчаланмайди.\nЯлпиз, исмалоқ, жағ-жағ, отқулоқ, беда (йўнғичқа) витаминларга жуда бой бўлиб, кўкламда одам қувватини ошириб, тетиклаштиради. Кўкатлардан кўк сомса (бир қаватли, қатламали), кўкатли балиш (пирог), чучвара, манти, хоним тайёрланади. Кўкатлар турли касалликларда тавсия этилади. Қандли диабети бор, семириб кетган ва заиф кишиларга кўкатларни сариёғда қовуриб бериш мақсадга мувофиқ.\nУмуман баҳорий кўкатларни қўшиб, улардан турли таомлар тайёрлаб истеъмол қилинса, организм фаолияти яхшиланади, моддалар алмашинуви меъёрга келади, вужудга куч-қувват оқиб киради.\nҲОЛСИЗЛИККА ҚАРШИ... СПРАУТС!\nТурли донларни ундириб (бу спраутс дейилади) майсасини илк кўкламда истеъмол қилиш лозим. Чунки унган майсаларда зарур витаминлар миқдори донга нисбатан 25-40 мартагача кўп бўлади.\nСпраутслар буғдой, арпа, сули, жавдар, мош, соя, ошқовоқ, шолғом, редиска, йўнғичқа (беда), кунгабоқар уруғларидан тайёрланади. Бу уруғлар кимёвий моддалар таъсиридан ҳоли бўлиши муҳим. Улар қисқа вақтда бир текис униб чиқади ва мазали таъм беради. Ажратиб олинган уруғлардан бирортаси дастлаб бир-икки марта ювилиб қуритилади, кейин идишларга солинади. Спраутсларни ўстиришда шиша идишлардан фойдаланса бўлади. Танланган уруғлар майда бўлса (масалан йўнғичқа ва шолғом уруғлари) идишнинг тубини қоплагани кифоя. Йирик уруғлар (нўхат ва бошқа дуккакли донлар) эса идишнинг тўртдан бир қисмигача солинади. Кейин ярмигача сув қуйиб, бир неча соат давомида уруғларнинг яхшигина ивиши кутилади. Шундан кейин қолган сувни тўкиб, ҳаво кириб туриши учун илма-тешик пластик қопқоқ билан ёпилади (бунинг учун резина қопқоқни михча билан айланасига қатор қилиб тешиш лозим). Идишни стол устига ёнбошига ётқизилиб, уруғлар унинг деворларига бир текисда ёпишиб туриши учун уёқ-буёққа айлантирилади ва шкафга ёки дераза олдига қўйилади.\nАгар ишлатилаётган уруғлар дуккаклилардан бўлса унга ёруғлик тушмагани маъқул. Акс ҳолда ўстирилган майса ачқимтил бўлиб қолади. Шунинг учун ҳам мош, нўхат, ловия ёки соя солинган идишлар қоронғу жойда сақлангани мақсадга мувофиқ. Униб чиқаётган уруғ икки марта тоза сув билан ювиб ташланади.\nАРЗОН ВА БЕБАҲО “ДОРИ”\nАслида спраутслар энг арзон ва организмга қувват берувчи энг бебаҳо доридир. Лекин уларни тайёрлашда тегишли қоидаларга риоя қилинмаса (яъни уруғнинг сифатсизлиги, кам ювилиши ва сувнинг жуда иссиқ бўлиши ҳамда идишдаги ҳаво алмашинувининг бузилиши туфайли) уруғлар кўпинча чириб қолади. Иссиқ уйларда уруғларнинг чиримаслиги учун тоза сув билан тез-тез ювиб туриш, хонада шамоллатгичлардан фойдаланиш лозим. Спраутсларни алоҳида-алоҳида идишларда тайёрлаган маъқул, чунки уларнинг мазаси турлича бўлиб, ҳар бирининг таркибида юқорида қайд қилинган фойдали моддалар турлича миқдорда бўлади. Уларнинг ўзини истеъмол қилиш билан бирга салатлар ва овқатларга қўшиб ейилса, тана биофаол моддалар билан янада яхши таъминланади.\nТайёр спраутслар (унган майсалар) шиша идишлар ёки пластик идишларга солиб, совутгичларга қўйилади ва ўн кунгача сақланади ва барча оила аъзолари ундан эҳтиёжга яраша фойдаланавериши мумкин. Спраутсларга бироз шакар сепилса ёки сметана, қаймоқ, қатиқ, майонез аралаштирилса ёш болалар жуда ҳуш кўриб ейдиган таомга айланади. Агар спраутслар алоҳида истеъмол қилинса овқатланишдан 15-20 дақиқа олдинги вақт қулай. Хуллас, баҳорий кўкатлар билан биргаликда спраутслар тайёрлаб истеъмол қилсангиз авитаминоз касаллиги сизни безовта қилмайди.\nТиббиёт фанлари доктори, профессор Шониёз Қурбонов маслаҳатлари асосида тайёрланди.


Дунё ва мусулмонлар “Мали” - Favvora | билим чашмасидан отилган фаввора\n2016-04-24 2274 Ko'rilgan Дунё ва мусулмонлар\nАфрика қитъасининг ғарбида жойлашган. Мавритания, Жазоир, Нигер, Буркина-Фасо, Кот-дивуар, Гвинея ва Сенегал билан чегарадош. Аҳолиси 11 млн киши. Ҳудуди 1 млн 240 минг км2. 8 та вилоят ва Бамако (пойтахт) ҳудудидан иборат. Пул бирлиги – африка франки. Бу юртда бизнинг Қирғизистондаги каби “Аравон” шаҳри мавжуд. (Пойтахтининг шимолида). Расмий тили – француз тили. Бу мамлакат ҳудудига 8-асрда Африканинг шимолидан савдогарларнинг кириб келиши билан ислом дини ёйилган. 19-асрнинг охиридан Франция мустамлакасига айлантирилган. 1894-йилдан Франция Судани номи билан номланган. Бир йил ўтгач Франция Ғарбий Африкаси таркибига кирган. 1959-йили Судан билан Сенегал бирлашувидан Мали Федерацияси ташкил топди. 1960-йили Сенегал бу Федерациядан чиқди. Шу йили 22-сентябрда Судан Мали номи билан мустақил давлат деб эълон қилинди. Мали Ғарбий Африкадаги йирик чорвачилик мамлакатларидан биридир. Бу мамлакатда пахта, ер ёнғоқ, чорва ва балиқ маҳсулотлари, газлама, калава ип, олтин, олмос ишлаб ва қазиб чиқарилади.\nАфрика қитъасининг ғарбида жойлашган. Мавритания, Жазоир, Нигер, Буркина-Фасо, Кот-дивуар, Гвинея ва Сенегал билан чегарадош. Аҳолиси 11 млн киши. Ҳудуди 1 млн 240 минг км2. 8 та вилоят ва Бамако (пойтахт) ҳудудидан иборат. Пул бирлиги – африка франки. Бу юртда бизнинг Қирғизистондаги каби “Аравон” шаҳри мавжуд. (Пойтахтининг шимолида). Расмий тили – француз тили. Бу мамлакат ҳудудига 8-асрда Африканинг шимолидан савдогарларнинг кириб келиши билан ислом дини ёйилган. 19-асрнинг охиридан Франция мустамлакасига айлантирилган. 1894-йилдан Франция Судани номи билан номланган. Бир йил ўтгач Франция Ғарбий Африкаси таркибига кирган. 1959-йили Судан билан Сенегал бирлашувидан Мали Федерацияси ташкил топди. 1960-йили Сенегал бу Федерациядан чиқди. Шу йили 22-сентябрда Судан Мали номи билан мустақил давлат деб эълон қилинди.\nМали Ғарбий Африкадаги йирик чорвачилик мамлакатларидан биридир. Бу мамлакатда пахта, ер ёнғоқ, чорва ва балиқ маҳсулотлари, газлама, калава ип, олтин, олмос ишлаб ва қазиб чиқарилади.


ЎзА - Ветеринария врачининг қасамёди\n07.07.2018 08:10 Чоп этиш версияси\nВетеринария врачининг қасамёди\nСамарқанд ветеринария медицинаси институтида битирувчи магистр ва бакалаврларга диплом топширилди ва "Ветеринария врачи қасамёди" қабул қилинди.\nИнститут ректори, биология фанлари доктори, профессор Худойназар Юнусов, Ўзбекистон Республикаси Давлат ветеринария қўмитаси раиси Баҳром Норқобилов машаққатли ва шарафли илм йўлини босиб ўтган магистр ва бакалавриат босқичи битирувчиларини табриклади.\nҚайд этиш жоизки, Самарқанд ветеринария медицинаси институти Самарқанд қишлоқ хўжалиги институти негизида ташкил этилган бўлиб, унда таълим олаётган талабалар ветеринария ва чорвачилик соҳаси учун янги замонавий билимларни эгаллаб келаётганди.\nТадбирда институтни 253 нафар бакалавр ва 12 нафар магистр битирувчилари ветеринария врачи деган касбга эга бўлиб, соҳанинг анъаналарини, мавқеини сақлашга, унинг нуфузини янада кўтаришга, ветеринар деган номга бир умр доғ туширмасликка, аҳолини инсон ва ҳайвон учун умумий бўлган касалликлардан ҳимоя қилишга, ҳайвонларни касалликлардан асрашга, касбдошларига нисбатан ҳурмат билан муносабатда бўлишга тантанали равишда қасамёд қилдилар.\nҚасамёддан кейин проректор лавозимига тайинланган шахслар йиғилганларга ва институт жамоасига таништирилди.\nДаминов Асадулло Сувонович – илмий ишлар бўйича проректор.\nНарзиев Бахтиёр Далиевич – ўқув ишлари бўйича проректор\nЖорий йилда институтнинг бакалавриат босқичига қабул квотаси 800 киши, шу жумладан, тўлов-контракт асосида 525 киши, давлат гранти асосида 275 киши этиб белгиланган.


Ўзбекистон ва Швейцария солиқ шартномасига ўзгартириш киритиш ҳақида келишиб олди - Anhor\nAnhor Все посты Ўзбекистон ва Швейцария солиқ шартномасига ўзгартириш киритиш ҳақида келишиб олди\nЎзбекистон ва Швейцария солиқ шартномасига ўзгартириш киритиш ҳақида келишиб олди\n1 июль куни Берн шаҳрида Ўзбекистон ва Швейцария даромадлар ва капитал солиқлари бўйича икки томонлама солиққа тортилишга йўл қўймаслик борасидаги икки томонлама Келишув матнига киритиладиган ўзгаришлар юзасидан Баённома имзолади.\nШвейцария ОАВ тарқатган хабарга кўра, мазкур баённома маъмурий ёрдам бандини сўров бўйича ахборот алмашинуви учун амалдаги халқаро стандартларга мувофиқ ҳолатга келтиради.\nМазкур қоида Иқтисодий ҳамкорлик ва ривожланиш ташкилоти томонидан ишлаб чиқилган стандартларга асосланган бўлиб, қатор талабларга жавоб бериши керак бўлган махсус сўров берилиши заруратини кўзда тутади. Солиқ бўйича маълумотларни автомат тарзда алмашиш кўзда тутилмаган.\nЭслатиб ўтамиз, тузатишлар киритиш тўғрисидаги баённома 2013 йил 15 ноябрда музокаралар иштирокчилари томонидан парафирланган эди. У кучга киришидан олдин аввалгидай иккала томон тарафидан ратификация қилиниши керак.\nКорхона маблағларини ўзлаштириб олган амалдор қидирувга эълон қилинди


Дунёнинг энг бой одами энг катта хавфга қарши курашиш учун 10 миллиард доллар ажратмоқчи\nДунёнинг энг бой одами энг катта...\n18.02.2020 09:36 0 2591\n«Amazon» раҳбари Жефф Безос сайёрада иқлим ўзгаришига қарши курашиш учун унинг шарафага аталган Ер фондини яратмоқчи эканлигини маълум қилди. Бу ҳақда у ўзининг «Instagram»ида ёзиб қолдирган.\n«Мен иқлим ўзгаришининг ҳалокатли таъсирига қарши курашишнинг аллақачон ўрганилган усулларини яхшилашни ва янги усулларни кашф этишни хоҳлайман», – деб ёзади Безос.\n«Сайёрамиздаги энг катта хавф-хатар»га қарши курашиш учун у миллиард доллар ажратяпти. Безоснинг сўзларига кўра, Ер фондидаги маблағ ушбу муаммони ҳал қилиш билан шуғулланаётган ноҳукумат ташкилотлар, олимлар ва фаол жамоатчиларга берилади.\n«Мен ёзда грант ажратишни бошлайман», – деб таъкидлайди миллиардер.\nБезос компаниялар, мамлакат ҳукуматлари, халқаро ташкилотлар ва оддий одамларни ҳамкорликда ишлашга таклиф этди.\n«Ер – барчамизни бирлаштиради. Келинглар, уни биргаликда ҳимоя қиламиз», – дейди дунёнинг энг бой одами.\nЖефф Безос иқлим ўзгариши\nХориж 13/02, 10:33\nЭнг бой одам энг чиройли уйни сотиб олди (фото)\nХориж 01/02, 21:52\n«Amazon» компанияси қиймати триллион доллардан ошди\nПрезидент Сергелини Тошкент маркази билан боғлайдиган янги айланма йўл лойиҳасини бориб кўрди\nАндижонда қўшма корхона омбор мудири ўзини осди\n+35. Навоийда одамлар орасида коронавирус аниқланди\nСирдарёда шифокорлар маст кишилар томонидан аёвсиз калтакланди\n#Ҳиндистон - 432


Лораталь – Meducate.uz – Дорилар ҳақида маълумотлар ўзбек тилида\nHome Йўриқномалар Лораталь\nПрепаратнинг савдо номи: Лораталь®\nФаол модда: Лоратадин – 10 мг.\nЁрдамчи моддалар: лактоза моногидрат, маккажўхори крахмали, магний стеарат.\nТаърифи: Оқ рангли, овал шаклли, бир томони чизиқли ва «10 mg» гравировкаси, ва бошқа томонида “NOBEL” гравировкаси бўлган таблеткалар.\nЛоратадин Н1-гистамин рецепторларининг блокаторидир. Кўрсатилган турдаги периферик рецепторларга нисбатан селектив антагонизми билан характерланади. Аллергияга қарши, қичишишга қарши ва антиэкссудатив таъсирга эга. Капиллярлар ўтказувчанлигини камайтиради, тўқималар шишини ривожланишини олдини олади. Препарат марказий нерв тизимига деярли таъсир этмайди, уйқучанлик чақирмайди, седатив ва антихолинергик таъсир кўрсатмайди.\nИчга қабул қилингандан кейин меъда-ичак йўлларидан яхши сўрилади. Препаратнинг таъсири қабул қилинганидан кейин 30 минутдан сўнг бошланади ва 24 соат давом этади. Қон плазмасидаги максимал концентрациясига эришиш вақти 1,3 соатни ташкил этади, унинг фаол метаболитининг максимал концентрацияга эришиш вақти – 2,5 соат. Лоратадиннинг фаол метаболити – дезкарбоэтоксилоратадинни ҳосил бўлиши билан жигарда биотрансформацияга учрайди. Лоратадиннинг ярим чиқарилиш даври 8.4 соатни, дезкарбоэтоксилоратадинни эса – 28 соатни ташкил этади. Дозанинг тахминан 80% метоболитлар ҳолида тенг миқдорда сийдик ва ахлат билан 10 кун давомида чиқарилади. Дозанинг тахминан 27% биринчи сутка давомида сийдик билан чиқарилади. 2 ёшдан 12 ёшгача бўлган болаларда препарат 10 мг дозада қабул қилинганда лоратадиннинг фармакокинетик профили катталарники билан бир хил бўлади.\nмавсумий ва доимий аллергик ринитни, конъюнктивитни даволаш;\nКвинке шишини даволаш (шу жумладан сурункали идиопатик эшакеми);\nгистамин ажралиб чиқиши билан боғлиқ псевдоаллергик реакцияларни даволаш;\nқичишувчи дерматозларини даволаш;\nҳашаротлар чаққандаги аллергик реакцияларни даволаш;\nтурли этиологияли қичишишларни даволашда қўлланилади.\nКатталарга ва 12 ёшдан катта болаларга препаратни тавсия қилинадиган дозаси суткада 1 марта 10 мг ни ташкил қилади. 2 ёшдан 12 ёшгача бўлган болаларга тана вазни 30 кг гача бўлганида тавсия этиладиган доза суткада 1 марта 5 мг, тана вазни 30 кг дан ортиқ бўлса, суткада 1 марта 10 мг ни ташкил қилади. Жигар фаолиятини бузилиши бўлган ёки буйрак етишмовчилиги (калава фильтрацияси тезлиги минутига 30 мл дан кам) бўлган пациентларга бошланғич дозаси кунора 10 мг ни ташкил қилади.\nОвқат ҳазм қилиш тизими томонидан: оғиз қуриши, кўнгил айниши, гастрит; кам ҳолларда – жигар фаолиятини бузилиши кузатилиши мумкин (кўпроқ катталарда).\nМарказий нерв тизими томонидан: бош оғриғи, толиқиш, уйқучанлик (кўпроқ катталарда); камдан-кам ҳолларда болаларда – бош оғриғи, асабийлик ёки седатив таъсир.\nТери реакциялари: кам ҳолларда – алопеция.\nАллергик реакциялар: тери тошмалари (кўпроқ катталарда), кам ҳолларда – анафилактик реакциялар бўлиши мумкин.\nЛоратадин ёки препаратнинг ҳар қандай бошқа бир компонентига нисбатан юқори сезувчанликда қўллаш мумкин эмас.\nХомиладорликда препаратни она учун тахмин қилинаётган фойда хомила учун потенциал хавфдан устун бўлганда қўллаш мумкин. Лоратадин ва унинг метоболити кўкрак сутига осон ўтади, шунинг учун лактация даврида қўлланилганда эмизишни тўхтатиб туриш керак.\nПрепаратни эритромицин, циметидин, кетоконазол билан бир вақтда қўллаганда лоратадин ва унинг метаболитининг қон плазмасидаги концентрацияси ошиши мумкин. Бу клиник аҳамиятга эга эмас ва ЭКГ га таъсир кўрсатмайди. Препаратни алкоголь билан қўллагандан кейин психомотор фаолият текширилганида, алкоголни лоратадинга нисбатан потенцияловчи таъсири аниқланмади.\nПрепаратни цитохром Р450 тизими ферментлари ингибиторлари билан бирга қўллаганда эҳтиёткорликка амал қилиш лозим.\nТиришишларни ривожланишини, айниқса унга моил беморларда, тўлиқ истисно этиб бўлмайди. Тери синамалари натижаларни ўзгариб кетишига йўл қўймаслик учун, препаратни қабул қилишни тери синамаларини ўтказишдан 48 соат олдин тўхтатиш керак.\nСимптомлари: уйқучанлик, тахикардия, бош оғриғи.\nДаволаш: дори воситасини қабул қилишни тўхтатиш, меъдани ювиш, фаоллаштирилган кўмирни қабул қилиш.\n«Лораталь®», таблеткалар 10 мг дан, №10.


Актам Хаитов: Коррупцияга қарши курашишнинг якка-ю ягона йўли – жамоатчилик назоратини кучайтириш — 21asr.uz\nАктам Хаитов: Коррупцияга қарши курашишнинг якка-ю ягона йўли – жамоатчилик назоратини кучайтириш\nМаълумки, Президентимиз Шавкат Мирзиёев Олий Мажлисга йўлланган Мурожаатномада коррупциянинг оқибатлари билан курашишдан кўра барвақт олдини олишга ўтиш кераклигини таъкидлаб, унга қарши курашишга масъул бўладиган алоҳида орган тузишни таклиф қилган эди. Орадан қисқа вақт ўтиб, давлатимиз раҳбари коррупцияга қарши курашиш ҳамда жамоатчилик назорати тизимларини такомиллаштириш масалалари бўйича йиғилиш ўтказиб, ушбу янги тузилмани ташкил этиш масаласини илгари сурди. Бу – жуда ҳам муҳим масала.\nЧунончи, коррупция – жамиятнинг иқтисодий тараққиётини издан чиқариб, инсонлар ўртасида нотенгликни юзага келтирувчи, айрим мансабпараст шахсларнинг қўлида маблағ тўпланиб, шунинг ҳисобига жамият таназзулга юз тутишига сабаб бўлувчи, қисқача айтганда, бутун дунё мамлакатлари олдида долзарб муаммо саналувчи жирканч иллат ҳисобланади. Афсуски, бизнинг жамият ҳам бундай иллатдан мустасно эмас.\nШу ўринда бир савол туғилади. Хўш, коррупция нима ўзи? Коррупциянинг келиб чиқиш илдизи қаерда? Коррупция бугун қайси соҳаларда кенг тарқалган?\nТўғри, бу ҳақда ҳамманинг ўзига хос тасаввури, тушунчаси бор, албатта. Коррупция бу – шахснинг ўз мансаб ёки хизмат мавқеидан шахсий манфаатларини ёхуд ўзга шахсларнинг манфаатларини кўзлаб моддий ёки номоддий наф олиш мақсадида қонунга хилоф равишда фойдаланиши, бундай нафни қонунга хилоф равишда тақдим этишидир. У халқнинг давлат ва унинг органларига бўлган ишончига путур етказади, жамиятнинг ахлоқий асосларини емиради, ижтимоий-иқтисодий муаммоларнинг вужудга келиши ва чуқурлашишига сабаб бўлади. Агар бирор соҳа жадал ривожланмаётганининг сабаблари холис ва чуқур ўрганилса, улардан бири, албатта, коррупция эканлиги маълум бўлади.\nКейинги пайтларда матбуот ва ижтимоий тармоқларда юртдошларимиз, айниқса, тадбиркорлар ҳанузгача ер ажратиш, кадастр, қурилиш, лицензия, божхона, банк, давлат харидлари каби соҳаларда коррупцияга дуч келаётгани ҳақидаги хабарларни тез-тез ўқиб, эшитиб турибмиз. Энг ёмони, бу иллат иқтисодиёт ривожи, чинакам қулай тадбиркорлик ва инвестиция муҳити учун энг асосий тўсиқлардан бири бўлмоқда. Чунки коррупция жамият илдизини тубидан қўпорувчи иллатдир. Унга қарши барчамиз бир ёқадан бош чиқариб курашмасак, мамлакат келажагини ҳалокатга олиб бориши, шубҳасиз. Шу боисдан, бунга йўл қўймаслик ва коррупция жиноятига бутунлай барҳам бериш учун фуқароларимиз онгида коррупцияга қарши нафрат, уни содир этишга йўл қўймаслик туйғусини шакллантиришимиз лозим. Айнан партиянинг дастурий мақсади ҳам коррупцияга қарши курашиб, бу борада парламент палаталаридаги коррупцияга қарши курашиш ва суд-ҳуқуқ масалалари қўмиталарининг ваколат ва функцияларини кучайтириш орқали кўзланган натижага эришишдир. Зеро, коррупцияга қарши курашишда депутатлар ташаббускор бўлмас экан, олдимизга қўйган юксак марраларга эришиш қийин бўлади.\nДавлатимиз раҳбари ҳам ушбу иллатга қарши курашиш бўйича аниқ вазифаларни белгилаб берди. Айниқса, Жамоатчилик палатаси ташкил этиш таклифини билдиргани айни муддао бўлди. Сабаби ушбу иллатга қарши курашишнинг якка-ю ягона йўли бу – жамоатчилик назоратини кучайтиришдир. Жамоатчилик палатаси эса аҳоли фикрини мунтазам равишда ўрганиб бориб, уларнинг ечимини топиш бўйича давлат идоралари олдига аниқ вазифалар қўя олади.\nБир сўз билан айтганда, коррупцияга қарши кураш ҳар куни, ҳар лаҳзада ҳар бир фуқаро томонидан амалга оширилиши керак. Чунки жамиятимизда коррупция иллати ўзининг турли кўринишлари билан тараққиётимизга ғов бўлмоқда. Бу иллатнинг олдини олмасак, ҳақиқий ишбилармонлик ва инвестиция муҳитини яратиб бўлмайди. Шундай экан, коррупцияга қарши энди сўзда эмас, амалда жиддий курашишимиз зарур.\nO‘zLiDeP фракцияси раҳбари, Спикер ўринбосари\nЎзи сезмаган бир амали билан ёлланма қотилни таслим қилган шоҳ


Самарқандда хотинини бўғиб ўлдирган шахс ўз...\n13.11.2019 10:35 0 2667\nЖорий йилнинг 12 ноябрь куни Самарқанд вилояти, Оқдарё тумани, Бошдархон маҳалласида яшаган Хамид Т. (1986 й.т. якка тартибдаги тадбиркор) турмуш ўртоғи Дилором В. (1994 й.т., уй бекаси) билан ўзаро жанжаллашиб қолган.\nНатижада у хотинини кўллари билан бўғиб ўлдириб, сўнгра яшаш уйида арқон билан ўзини осиб, жонига қасд қилган. Бу ҳақда Бош прокуруратура жамоатчилик билан алоқалар ва ҳуқуқий ахборот бўлими хабар бермоқда.\nМазкур ҳолат юзасидан Оқдарё тумани прокуратураси томонидан Жиноят кодексининг 97-моддаси 2-қисми «б» банди билан жиноят иши қўзғатилган.


21:54 / 09.02.2018 | abubakr | 3302\nАссалому алайкум! Мeн ёшлигимдан 2 йил мадрасада ўқиганман, Қуръон каримни 16 жуз ёд олган эдим, кeйинчалик отам тадбиркорлиги боис савдога кириб кeтдим. Ҳозирги кунда жуда банд бўлябман, Қуръонни қайтадан ўқиб тураман, лeкин рости анча эсимдан чиқиб кeтди. Ҳозир минг афсусдаман, илтимос манга қандай йўлни тавсия қиласизлар ва охиратта эсдан чиқарганларнинг ҳоли қандай бўлади? Олдиндан раҳмат Аллоҳ рози бўлсин.\nВа алайкум ассалом! Сиз бирор мутахассис ва тажрибали қоридан қандай қилиб ёдлаган жойларингизни пухта қилиб олишни маслаҳатлашинг. Қориларда бу каби ҳолатлар борасида жуда кўп тажриба бўлади. Ҳар куни эрталаб 2 кечаси ётишдан олдин 2 соатдан бўлса ҳам такрор қилиб турсангиз ин шаа Аллоҳ натижа бўлади. Унутиб юборишдан сақланинг. Устозимиз раҳимаҳуллоҳнинг "Ҳадис ва Ҳаёт" китобларида қуйидагича келади: Қуръони Каримни ёд олгандан кейин бепарво бўлиб, унутиб қўйишнинг оқибати ёмон бўлиши уқдирилади.\nعَنِ ابْنِ عُمَرَ رَضِيَ اللهُ عَنْهُمَا، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّمَا مَثَلُ صَاحِبِ الْقُرْآنِ كَمَثَلِ صَاحِبِ الْإِبِلِ الْمُعَقَّلَةِ إِنْ عَاهَدَ عَلَيْهَا أَمْسَكَهَا وَإِنْ أَطْلَقَهَا ذَهَبَتْ\nИбн Умар розияллоҳу анҳумодан ривоят қилинади: «Набий соллаллоҳу алайҳи васаллам: «Албатта, Қуръон соҳиби худди тушовланган туя соҳибига ўхшашдир. Агар ундан хабар олиб турса, уни тутиб қолади. Тек қўйса, кетиб қолади», дедилар». Шарҳ: Туясини тушовлаб қўйган одам ундан тез-тез хабар олиб турмаса, туя кетиб қолиши турган гап. Худди шунга ўхшаб, Қуръони Каримни ёд олган одам ҳам уни тез-тез такрор қилиб туриши лозим, бўлмаса эсидан чиқиб қолиши турган гап.\nعَنْ أَبِي مُوسَى رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: تَعَاهَدُوا الْقُرْآنَ، فَوَالَّذِي نَفْسِي بِيَدِهِ لَهُوَ أَشَدُّ تَفَصِّيًا مِنَ الْإِبِلِ فِي عُقُلِهَا. رَوَاهُمَا الشَّيْخَانِ\nАбу Мусо розияллоҳу анҳудан ривоят қилинади: «Набий соллаллоҳу алайҳи васаллам: «Қуръондан хабар олиб туринглар. Менинг жоним қўлида бўлган Зот ила қасамки, албатта, у қочоқликда тушовда турган туядан ҳам ашаддийроқдир», дедилар». Иккисини Икки шайх ривоят қилганлар. Шарҳ: Бу ҳадиси шарифда Набий соллаллоҳу алайҳи васаллам Қуръони Каримни ёд олган одамга уни эсдан чиқариб қўймаслик учун такрорлаб туришни амр қилмоқдалар ва бу маънони қасам ичиб, таъдикламоқдалар. Ва ниҳоят, бу ҳақиқатни туя мисолида ўхшатма ила баён ҳам қилмоқдалар. Буни Қуръони Каримни такрор қилиб туришга қатъий амр деб қабул қилмоқ лозим.\nعَنْ عَبْدِ اللهِ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: بِئْسَمَا لِأَحَدِهِمْ أَنْ يَقُولَ نَسِيتُ آيَةَ كَيْتَ وَكَيْتَ بَلْ هُوَ نُسِّيَ، اسْتَذْكِرُوا الْقُرْآنَ فَلَهُوَ أَشَدُّ تَفَصِّيًا مِنْ صُدُورِ الرِّجَالِ مِنَ النَّعَمِ. رَوَاهُ الشَّيْخَانِ وَالتِّرْمِذِيُّ\nАбдуллоҳ розияллоҳу анҳудан ривоят қилинади: «Набий соллаллоҳу алайҳи васаллам: «Сизлардан бирингизнинг «Фалон, фалон оятни унутдим», демоғи қандоқ ҳам ёмон. Лекин у унуттирилгандир. Қуръон ёдингизда туриши учун ҳаракат қилинг. Албатта, у одамларнинг кўксидан чиқишда қочоқ туядан ҳам ашаддийдир», дедилар». Икки шайх ва Термизий ривоят қилганлар. Шарҳ: Демак, Қуръони Карим ёддан чиқиб қолмаслиги учун уни доимо такрорлаб турмоқ керак экан. Аллоҳ таоло кўрсатмасин, мабодо баъзи оятлар ёддан чиқиб қолганда ҳам, «Фалон оятни унутдим», демаслик керак экан. Чунки унутиш тарк қилиш деганидир. Қуръони Каримни тарк қилиш асло мумкин эмас. Шунинг учун «Унуттирилдим», дейиш одобга тўғри келар экан. Аллоҳ таоло ёдлаган сура ва оятларнинг унутилишидан Ўзи асрасин!\nعَنْ عَائِشَةَ رَضِيَ اللهُ عَنْهَا قَالَتْ: سَمِعَ النَّبِيُّ صَلَّى اللهُ عَلَيْهِ وَسَلَّمَ رَجُلًا يَقْرَأُ بِاللَّيْلِ فَقَالَ: يَرْحَمُهُ اللهُ قَدْ أَذْكَرَنِي آيَةَ كَذَا وَكَذَا كُنْتُ أُنْسِيتُهَا مِنْ سُورَةِ كَذَا وَكَذَا. رَوَاهُ الثَّلَاثَةُ\nОиша розияллоҳу анҳодан ривоят қилинади: «Набий соллаллоҳу алайҳи васаллам кечаси бир кишининг қироат қилаётганини эшитдилар ва: «Аллоҳ унга раҳм қилсин! У менга унуттирилган фалон, фалон сурадаги фалон, фалон оятни эслатди», дедилар». Учовлари ривоят қилганлар. Шарҳ: Албатта, Набий соллаллоҳу алайҳи васалламнинг Қуръони Каримнинг бирор ҳарфини унуттирилишлари мумкин нарса эмас. Чунки Аллоҳ таоло бундай бўлиши мумкин эмаслигини қайта-қайта такрорлаган. Бу ерда сўз маълум бир оятларни маълум бир сурага қўшиб қироат қилиш ҳақида кетмоқда. Энг асосийси, бу ерда Аллоҳ таолонинг Ўзига маълум ҳикматга биноан, Набий соллаллоҳу алайҳи васаллам бундай ҳолатларда қандай гапириш кераклигини таълим учун ўргатмоқдалар.\nАнас розияллоҳу анҳудан ривоят қилинади: «Набий соллаллоҳу алайҳи васаллам: «Менга умматимнинг гуноҳлари кўрсатилди. Бир одамга Қуръондан бир сура ёки оят берилиб, уни унутиб қўйганидан кўра катта гуноҳни кўрмадим», дедилар». Термизий ва Абу Довуд ривоят қилганлар. Аллоҳ билгувчироқдир. Шарҳ: Қуръони Каримнинг бирор сураси ёки оятини ёддан чиқаришнинг гуноҳи шунчалар қаттиқ экан. Шунинг учун бу масалада жуда эҳтиёт бўлиш керак. Ҳадиси шарифларда Қуръони Каримни ёддан чиқаришнинг бунчалар қаттиқ олиниши ҳам ўзига яраша ҳикмат ва сабабларга эга. Агар шу даражада қаттиқ турилмаса, одамлар бу масалада сусткаш бўлиб қолишлари мумкин. Бу эса Аллоҳ таолонинг каломига эътиборсизлик бўлади. Бундан бошқа нарсаларга ҳам эътиборсиз бўлиш келиб чиқади. Аксинча, Қуръони Каримни доимий равишда ёддан чиқармасликка одатланган киши бошқа нарсаларни ҳам ёддан чиқармасликка одатланади. Бу эса жуда муҳимдир. Аллоҳ таоло ёдлаган Қуръони Каримимизнинг доимо эсимизда туришини насиб қилсин! Валлоҳу аълам!


16 май 2021, Тошкент вақти: 16:23\n“СОВА” Ахборот-таҳлил маркази ходимлари Россияда ксенофобия ва миллатчилик вазияти юзасидан навбатдаги тадқиқот натижаларини эълон қилди. “Ўнг радикал ўз қанотларини ёзди. Ксенофобия ва радикал миллатчилик ҳамда 2013 йилда унга қарши кураш” деб номланган ҳужжат муаллифлари Россияда ўтган йил давомида мигрантларга қилинган ҳужумлар сони кескин ошганини қайд этди.\n13 февраль куни Москвада “СОВА” Ахборот-таҳлилий маркази ўнг радикал ҳаракатлар, муҳожирларга қарши кампаниялар ва миллатчилик муаммоларига оид таҳлилига бағишланган тадқиқот натижалари эълон қилинди.\nМаърузада Россияда 2013 йил давомида “нолегал мигрантлар зачисткалари”, “этник жиноятчилик”ка қарши кураш, мусулмон жамоалари ва масжидлар қурилишига қарши ҳаракатлар, ирқчилик, ксенофобия ва миллатчилик шиорлари остида қилинган ҳужумлар сони олдингига нисбатан кескин ошгани қайд этилди.\nҲужжат муаллифларидан бири, “СОВА” Инсон ҳуқуқлари маркази директори Александр Верховский Озодлик билан суҳбатда мигрантларга қарши бундай акциялар нафақат Москва ва Санкт-Петербург, балки Россиянинг бошқа минтақаларига ҳам ёйилганини таъкидлади:\n- Бизнинг нуқтаи назаримиздан, 2013 йилда дарҳақиқат бу масалада вазият ёмонлашди. Шубҳасиз, полиция саъй-ҳаракатлари натижасида сўнгги йилларда сўниб борган ирқчилик кайфияти ўтган йили яна авж олиб кетди. Биз қанча қотиликлар бўлганини тахминан биламиз. Менимча, аслида қурбонлар сони олдинги 2012 йилга нисбатан анча кўп.\nБошқа томондан, ўнг радикал гуруҳлар ноқонуний мигрантларни аниқлашга турли рейдларни ўтказишни одат тусига киритди. Уларни номи ҳам турлича бўлиши мумкин, масалан “Рус зачисткаси” Петербургда, “Шчит Москвы”, “Светлая Русь” Москвада ва ҳоказо. Бундай ҳаракатлар аслида Россиянинг кўплаб бошқа шаҳарларида олдин ҳам ўтказиб келинган. Аммо, айнан 2013 йилда мигрантларга қарши ов кенг қулоч ёйди. Энг ачинарлиси, бу рейдлар кўпинча полиция ва ФМС ходимлари ёрдамида ўтказилмоқда. Биз мана шундай яримқонуний зўравонликнинг ўта хавфли эканидан огоҳлантираяпмиз, деди Александр Верховский.\nҲуқуқ фаоли телевидение ва нашриётда кенг ёритилаётган рейдлар, ҳукумат вакилларининг хайрихоҳлиги миллатчиларга жиддий далда бермоқда, дейди.\nАлександр Верховский докладда келтирилган рақамлар фақат кенг оммага тарқагани туфайли қайд этилган ҳодисаларни акс этгани, аслида миллатчилик ва ксенофобия кайфиятида содир этилган жиноятлар сони анча кўплигини ҳам қўшимча қилди:\n- Биз аниқ биламизки, ўтган йили ксенофобия руҳида 20 та қотиллик содир этилди, ваҳоланки бундан бир йил улар сони 19 та эди. Бунгача бу қотилликлар камайиб бораётган эди. Биз бу ҳужумларда 200 киши жабрлангани тўғрисида маълумот олдик, аслида бу кўрсаткич анча юқори. Айни пайтда, миллий адоват юзасидан қилинган ҳужумлар учун жавобгарликка тортилганлар сони ҳам камаймоқда. Бироқ, шунчаки ирқчилик ғояларини тарқатганлар учун жавобгарликка тортилганлар сони ҳам кўпайди. Демак, полиция ўзига осонроқ ишни танлаб олган: пичоқ билан ташланганни ушлагандан кўра, миллатчилик руҳидаги видеороликни Ютубга жойлаштирганни қамаш осонроқ, дейди миллатчилик ва ирқчиликнинг урчишида ҳуқуқ-тартибот органларининг таъсири камайиб бораётганини гапиради “СОВА” раҳбари.\nҲужжатдан маълум бўлишича, неонацистлар ва миллатчилар ҳужумига асосан Марказий Осиё фуқаролари, хусусан ўзбеклар учрамоқда.\nМаъруза муаллифлари Россияда миллатчи гуруҳлари сони ҳам кескин кўпайиб бораётгани қайдга олинганини маълум қилмоқда. Ўнг радикал миллатчилар асосан кичик тўдаларга бирлашаётган бўлса, Россия сиёсий саҳнасида “Русские” каби йирик гуруҳлар ҳам тузилаётгани айтилди.\nСуҳбатдош собиқ президент Медведев қабул қилган қонунга мувофиқ Россияда Рогозиннинг “Родина”, Бабуриннинг “Россия умумҳалқ иттифоқи”, “педофилияга қарши курашчи” номини олган Тесак лақабли неонацист Максим Марцинкевичнинг “Реструкт” ҳаракатлари ҳатто партия сифатида қайддан ўтишга уриниб кўрган.\nСуҳбатимиз сўнггида “СОВА” маркази директори Александр Верховский жамиятда миллатчилик ва мигрантофобиядан озиқланаётган гуруҳларнинг кучайиб бораётгани Кремлга мигрантларга қарши курашишда қўл келаётганини ҳам алоҳида таъкидлаб ўтди.\n- Бир қарашда, ҳукумат радикал гуруҳларга қарши бир маромда қаттиқ муносабат билдирмоқда. Тушунарлики, ҳаммани қамаб ташлашнинг иложи йўқ. Аммо ҳукумат бошқа ҳаракатларни ҳам амалга оширяпти-ку! Масалан, ўтган йилги муҳожирларга қарши кампания нафақат Москвада ўтказилди. У ўнг радикалларга анча қўл келди. Биринчидан, жамиятда ксенофобия кайфияти кескин ошиб кетди, иккинчидан эса, бу ҳаракатларда фаоллик кўрсатган миллатчилар куч-қувватига ишонч бағишлади, деди “СОВА” Инсон ҳуқуқлари маркази директори Александр Верховский.\n“СОВА” Инсон ҳуқуқлари маркази 2011 йил давомида олиб борган кузатувларига кўра, ксенофобия ва миллий адоват асосида Россиянинг 34 минтақасида 20 киши ўлдирилган, яна 130 киши тан жароҳати олган.


Қўшилди: 07 июл 2016 17:30\nҚирғизистонлик ёш ихтирочи интернет сифатини яхшилаш усулини ўйлаб топди\nҚирғизистонлик ёш ихтирочи Эржигит Имамов ўзи ҳам кўп тўқнаш келгани сабабли интернетга уланиш билан боғлиқ муаммоларга барҳам берадиган антенна яратди. Бунинг учун форумлар орқали катта ҳажмдаги маълумотларни ўзлаштириши ва Москвадаги таниш муҳандис билан боғланиши, ўзига ёрдамчи топишига тўғри...\nҚўшилди: 01 июл 2016 19:00\nGoogle фойдаланувчиларга зилзилалар ҳақида хабар бериши маълум қилинди\nGoogle фойдаланувчиларга зилзилалар, шунингдек, улар билан боғлиқ хатарлар ҳақида тезкор маълумотларни тақдим этишни бошлайди. Бу ҳақда дастурий таъминот муаллифларидан бири Крис Кайтл компания расмий блогида маълум қилди, дея хабар беради «ТАСС». «Энди ерости силкинишларини пайқаган...\nҚўшилди: 26 июн 2016 12:00\nҲиндистонда 4 доллар турадиган смартфоннинг илк туркуми харидорларга жўнатилади\nҲиндистоннинг Ringing Bells компанияси 30 июнда 4 доллардан арзон турадиган Freedom 251 смартфонининг 200 минг донадан иборат илк туркуми харидорларга жўнатилишини маълум қилди. Бу ҳақда TJournal хабар бермоқда. Февраль ойида компания Freedom 251 смартфони атиги 500 рупиядан сотилишини...\nҚўшилди: 18 июн 2016 13:00\nTelegram орқали битта хабар юбориш билан смартфонни «ўлдириш» йўли топилди\nКиберхавфсизлик мутахассислари Telegram мессенжерида жиддий нуқсон топди. Маълум бир шаклдаги хабарнинг у орқали йўлланиши смартфоннинг қайта юкланишига ва қотиб қолишига олиб келади, деб хабар беради «Hi-Tech.Mail.ru». Мессенжер ҳар қандай рақамлардан хабар қабул қилади, ҳатто у...\nҚўшилди: 12 июн 2016 12:00\nFacebook‘да изоҳга видео қўшиш имконияти пайдо бўлди\nFacebook ижтимоий тармоғида постларга изоҳ ёзишда видео қўшиш функцияси пайдо бўлди, деб ёзади Afisha Daily. Видео юклаш имконияти ижтимоий тармоқнинг браузер версиясида ҳам, Android ва iOS дастурларида ҳам мавжуд. Нашр эслатишича, аввалроқ Марк Цукерберг 360 даражали айлана панорамалар жойлаш...\nҚўшилди: 11 июн 2016 13:30\nUZ ҳудудидаги доменлар сони 28 минглик кўрсаткичга етди. Бу ҳақда Миллий домен ҳудуди маъмурияти хабар бермоқда. Статистик маълумотларга кўра, ўсиш суръати йил бошидан буён 2600 тани ёки 10 фоизни ташкил этди. Мазкур давр мобайнида 6100 дан ошиқ янги доменлар рўйхатга олиниб, 3600 таси ўчирилди....\nHyperloop ўта тезюрар поезди 2021 йилдан йўловчилар ташишни бошлаши мумкин. Бу ҳақда Hyperloop One (лойиҳани ишлаб чиққан компания) вице-президенти Кнут Зауэр Startup Village конференциясида маълум қилди, деб хабар бермоқда «ТАСС». «Шу йилнинг охирига қадар барча тизимни синовдан ўтказамиз ва у...\nҚўшилди: 02 июн 2016 15:00\nФранциянинг Van Cleef & Arpels дизайнерлик компанияси The Midnight PlanetaryTimepiece деб номланган соат яратди. Бу соат антиқа аксессуарлар иштиёқмандларига хуш келади. Уларнинг ўзига хослиги шундаки, соат циферблатининг катта қисмини Қуёш тизимининг модели эгаллайди. Унда сайёралар Қуёш...\nҚўшилди: 25 май 2016 19:30\nДубайда 3D-принтерда чоп этилган дунёдаги биринчи офис пайдо бўлди. Мазкур лойиҳа қурилган худди шундай биноларга нисбатан 50 фоизга арзонроққа тушди. Бу ҳақда БАА ҳукумати расмийлари маълум қилган. Бино шаҳар марказида, Дубай халқаро молия марказининг яқинида жойлашган. Уни “Келажак офиси” деб...\nҚўшилди: 25 май 2016 10:00\nСмартфонлар эгаларини паролсиз таний бошлайди\nGoogle компанияси Android дастурий таъминотида пароль киритишдан воз кечиш имконини берадиган функцияни реализация қилмоқчи. Шундан сўнг ускуналар ўз хўжайинларини юз тузилишидан, овоз оҳангидан, матн териш тезлигидан ва бошқа кўрсаткичлардан таний бошлайди, деб хабар бермоқда «Hi-Tech.Mail.ru»....\nҚўшилди: 23 май 2016 13:00\nҲиндистон кўп марталик илк элтувчи ракетасини муваффақиятли тарзда учирди\nҲиндистон ўзи ишлаб чиқарган биринчи кўп марталик элтувчи ракетани муваффақиятли тарзда синовдан ўтказди, дея хабар бермоқда «Коммерсантъ» маҳаллий ОАВларга таяниб. Ракета 23 май, душанба куни маҳаллий вақт билан 7:00 (Тошкент вақти билан 6:30) да Андхра-Прадеш штатидаги Шрихарикота...\nҚўшилди: 21 май 2016 13:00\nТошкентда жорий йилнинг сентябрь ойигача янги халқа йўлида барпо этиладиган учта кўприк пайдо бўлади. Kun.uz'нинг ёзишича, ижтимоий тармоқ фойдаланувчилари Шота Руставели ва Муқимий кўчалари кесишган жойдаги бундай кўприклардан бирининг макетини намойиш қилишди Айни вақтда Муқимий кўчасида...


Маст ҳолда машина ҳайдаганларга жазо кучайтирилади - Zamon yangiliklar\n26 Декабр 13:58\nМаст ҳолда машина ҳайдаганларга жазо кучайтирилади\nКомил Алламжонов ушбу ҳуқуқбузарлик учун 15 сутка қамоқ жазоси қўллашни таклиф қилди.\n23 декабрь куни Тошкентда юк автомобиллари билан боғлиқ йўл-транспорт ҳодисаларининг олдини олишга доир йиғилиш ўтказилди. Унда спиртли ичимлик истеъмол қилиб руль бошқараётган ҳайдовчиларга нисбатан жазо чоралари кучайтирилиши ҳақида айтиб ўтилди.\nШундан сўнг Масс-медиа фонди раиси Комил Алламжонов ушбу таклифга муносабат билдириб, уни қўллаб-қувватлашини билдирди.\nМасс-медиа фонди раиси йилига минглаб одамлар вафот этаётганини инобатга олиб, бу соҳада фавқулодда ҳолат эълон қилиш керак деб ҳисоблайди.\n“Спиртли ичимлик истеъмол қилиб транспорт бошқараётган ҳайдовчиларга нисбатан 15 сутка қамоқ жазоси ва ҳайдовчилик гувоҳномасидан маҳрум қилишни таклиф қиламан”, – дея ёзди Алламжонов ўзининг телеграм каналида.\nАмалдаги Маъмурий жавобгарлик тўғрисидаги кодекснинг 131-моддасига асосан, маст ҳолда машина ҳайдаш транспорт воситасини бошқариш ҳуқуқидан 1 йилу 6 ойдан 3 йилгача муддатга маҳрум қилиб, 25 БҲМ (6,7 млн сўм) жаримага солишга сабаб бўлади.\nАввалроқ Сурхондарёда маст ҳайдовчи икки нафар ЙПХ инспекторини судраб кетгани ҳақида хабар берилганди.\nШавкат Мирзиёев боғчаларга болаларни 2 ёшдан қабул қилиш ҳақида таклифга муносабат билдирди\nЎтган олти ойда соғликни сақлаш ва ижтимоий хизматлар соҳасига оид очилган корхоналар сони маълум бўлди\nДавлат ҳисобидан қопланадиган тиббий имтиёз олиш учун бир нечта этапдан ўтиш лозим\nХонанда Жахонгир Отажонов 3 нафар фарзандидан алимент қарздор


Таълимни 5 кунга ўзгартириш, ёзги таътилни қисқартириб, қишкини узайтириш фойдами ёки зарар? - zarnews.uz\nЎзбекистон Республикаси Туризмни ривожлантириш давлат қўмитаси Вазирлар Маҳкамасининг “Ўзбекистон Республикасида ёшлар туризмини ривожлантиришга оид чора-тадбирлар тўғрисида”ги қарори лойиҳасини муҳокама учун эълон қилгани ҳақида хабар бергандик.\nУнда умумий ўрта таълим мактаблари, олий ва ўрта махсус таълим муассасаларида беш кунлик ўқиш тизимини жорий этиш ҳамда туризм мавсумини узайтириш мақсадида ёзги таътил муддатини қисқартириш ҳисобидан қишки таътил даврини узайтириш таклифи берилган.\nЎзбекистон Республикаси Халқ таълими вазирлиги ёшлар туризмини ривожлантириш масаласини қўллаб-қувватлайди. Шу билан бирга, қарор лойиҳасида келтирилган таклифлар Вазирлик билан келишилмаганлигини ҳамда уларни фақат чуқур таҳлил қилинганидан сўнг қабул қилиш кераклигини билдиради.\nХусусан, Ўзбекистон Республикаси Халқ таълими вазирлигида мазкур қарор бўйича бир неча саволлар мавжуд:\nБиринчидан, ҳозирги кунда кўпчилик мактабларда таълим икки ёки ундан ортиқ сменада олиб борилмоқда. Мактабларда беш кунлик ўқиш тизимининг жорий этилиши эса бундай ўқув муассасалар сонини кескин оширади. Яъни, ўқувчи ўрни ва биноларга қўшимча талаб кескин ортади. Бу ҳолатда Туризм қўмитаси томонидан Инвестиция дастурига мактаблар учун қўшимча маблағ ажратиладими?\nТўртинчидан, ёзги таътилни қишки таътил ҳисобига қисқартириш таклифи берилган. Бизда таътиллар мамлакат иқлимидан келиб чиқиб белгиланган. Ёзнинг иссиқ ҳавосида 30-35 киши бир хонада 45 дақиқа ўтира оладими? Хоналарда совутиш тизими кимнинг ҳисобига ўрнатилади? Электр таъминотига бўлган талаб кескин ортиши туфайли мактаб электр тизимидаги ўзгартиришлар ҳамда электр истеъмоли учун харажатларнинг ошиши қайси маблағ ҳисобидан қопланади? Ўқувчилар бундай шароитда дарсни яхши ўзлаштира оладими?\nБешинчидан, ёз даврида асосан Давлат инвестиция, “Обод қишлоқ”, “Обод маҳалла” дастурлари доирасида мактаблар реконструкция қилинади ёки таъмирланади. Ҳозирда пудратчилар мазкур ишларни якунлашга ўқув йили бошланишига қадар зўрға улгуряпти. Ёзги таътил қисқарса, дарс ва қурилиш-таъмирлаш жараёнлари бир вақтда олиб бориладими?\nҲар бир таклиф таҳлилларга асосланган бўлиши керак. Қарор лойиҳаси тайёрланиш жараёнида шундай таҳлил қилинганми? Яъни, таълим беш кунлик ўқиш тизимини жорий этиш ҳамда ёзги таътил муддатини қисқартириш ҳисобидан қишки таътил даврини узайтириш ички туризмини ривожлантиришга қандай туртки беради? Ушбу топиладиган даромадлар юқорида кўрсатилган харажатларни қоплай оладими? Исталган янгилик киритилишидан аввал ундан бўладиган ижобий ва салбий таъсирлар тўлиқ таҳлил этилиши (Cost-benefit analysis) ҳамда ижобий таъсирлар кўпроқ бўлгандагина, ушбу янгиликни қабул қилиш мумкин.\nАниқ ҳисоб-китоблар ва таҳлиллар амалга оширилган бўлса, қарорни келишишдан аввал уларни тақдим этиш тўғри бўлади.\nЎзбекистон Республикаси Халқ таълими вазирлиги беш кунлик ўқиш тизимини жорий этиш ҳамда туризм мавсумини узайтириш мақсадида ёзги таътил муддатини қисқартириш ҳисобидан қишки таътил даврини узайтириш таклифини қабул қилишдан аввал юқоридаги ва бошқа саволларга жавоб топиш кераклигини маълум қилади, деб ёзади Халқ таълими вазири матбуот котиби Анвар Умаров.


Евроосиё ҳукуматлараро кенгашининг навбатдаги йиғилиши Беларусда бўлиб ўтади\n25 Февраль 15:36\nNUR-SULTAN. Kazinform – Евроосиё ҳукуматлараро кенгашининг навбатдаги йиғилиши Беларусда бўлиб ўтади. Бу ҳақда ҚР Вазирлар Кабинети раиси Ақилбек Жапаров маълум қилди, деб хабар беради Kazinform мухбири.\n«Беларус ташаббуси билан Евроосиё ҳукуматлараро кенгашининг навбатдаги йиғилиши 21-22 июн кунлари Брест шаҳрида бўлиб ўтади. Бугунги йиғилиш иштирокчиларига самарали ва конструктив меҳнатлари учун миннатдорчилик билдираман», - деди Ақилбек Жапаров Нур-Султанда бўлиб ўтган Евроосиё ҳукуматлараро кенгаши йиғилишида.\nЭслатиб ўтамиз, бугунги кенгайтирилган йиғилишида Евроосиё иқтисодий иттифоқига аъзо давлатлардаги макроиқтисодий вазият ва барқарор иқтисодий ривожланишни таъминлаш бўйича таклифлар, қишлоқ хўжалиги маҳсулотларини тезлаштирилган контейнер темир йўл орқали ташиш бўйича қўшма лойиҳа, ЕОИИ божхона ҳудудига олиб кирилаётган товарларни назорат қилиш механизми тўғрисидаги битимни амалга ошириш масалалари ва бошқа мавзулар кўриб чиқилди. Йиғилиш якунлари бўйича 11 та ҳужжат қабул қилинди.


Beeline “Эркин мулоқот” янги хизмати жорий этилгани ҳақида хабар беради.\n“Эркин мулоқот” хизматига Қорақалпоғистон республикаси, Андижон, Жиззах, Қашқадарё, Наманган, Самарқанд, Сурхондарё, Фарғона ва Хоразм вилояти абонентлари уланишлари мумкин. Хизмат Status, Status Online, Be-Smart ва “Клик” тариф режаларидан ташқари аввалдан тўлов тизими абонентлари учун мавжуд. Хисобни $1,99 тўлдириб абонентлар тармоқ ичидаги қўнғироқлар учун 500 дақиқа. Ўзбекистон бўйлаб 500 SMS ва 15 кунга 20 Мб интернет-трафикни қўлга киритадилар. Хизматни ёқиш коди *110*230#\n15 кун мобайнида хизмат қайта ёқтирилса, дақиқалар, SMS ва мегабайтлар миқдори қўшилади ва уларнинг амал қилиш муддати узайтирилади. Қолган дақиқа ва Мб миқдорини *100# коди орқали, қолган СМС миқдорини *105# коди орқали билиш мумкин.\n16:25 Beeline “Эркин мулоқот” хизмати географиясини кенгайтирмоқда